Ялтиллама сопол товоқ | www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариЯлтиллама сопол товоқ\nБир замонда бир подшоҳ бор экан. У подшоҳнинг қирқ хотини бор экан. Аммо ҳеч фарзанди йўқ экан. Бир куни подшоҳ хафа бўлиб: “Менга ҳеч нарса керак эмас”, деб тахтига ҳам ўтирмабди. Бир неча кундан бери подшоҳнинг тахтга чиқиб ўтирмаганига ҳайрон бўлган вазирлар мажлис қуриб подшоҳ билан маслаҳатлашибдилар.\n— Э, подшоҳим, нимага шунча кундан буён тахтингизга чиқиб ўтирмайсиз,— деганларида подшоҳ вазирларига қараб:\n— Э, вазирларим, менинг қирқта хотиним бор, лекин биронта фарзандим йўқ. Мен ўлганимдан кейин менинг тахтимга ўтириб ким юртни сўрайди, шунинг учун мен тахтимга чиқиб ўтирмайман, — дебди. Вазирлари:\n— Э, подшоҳим, шу қирқ хотинингизнинг устига яна бир хотин олиб берсак, эҳтимол фарзанд кўриб қоларсиз. Агар шунда ҳам фарзанд бўлмаса ихтиёр ўзингизда, нима қилсангиз ўзингиз биласиз, — дебдилар.\nШу билан қирқ кеча-ю қирқ кундуз тўй-томоша қилиб, яна бир хотин олиб беришибди. Ойдан ой, йилдан йил ўтиб, подшоҳнинг кичик хотини ҳомиладор бўлиб, ой-куни яқин қолганда подшоҳ овга чиқиб кетибди. Подшоҳнинг катта хотинлари қараса, кичик хотини дард тутиб туғай деб ётибди. Дарров бир энагани айттириб келиб, бир уйга йиғилишиб маслаҳат қилишибди. “Кичик кундошимиз фарзанд туғса подшоҳ бизга қарамай, кичик хотини билан бўлиб кетмасин”, деб энагасига бир сирар тилла бериб, “Сиз бир иложини қиларсиз”,— дейишибди.\nЭнага бир сипар тиллани олиб, суюниб:\n— Бунинг иложини мен қиламан, — деб подшоҳнинг кичик хотини олдига борибди ва:\n— Эй, синглим, бизнинг расмимизда туғадиган хотинларни тепага чиқариб қўйиб, тагида беш-олтита хотин чодир ушлаб туради, — деб хотинни тахтнинг устига чиқариб қўйибди. Подшоҳнинг барча хотинлари йиғилишиб унинг тагида чодир ушлаб турибдилар. Подшоҳнинг кичик хотини бир ўғил ва бир қиз тиғибди. Кундошлар болаларни олиб бекитишиб, унинг ўрнига икки кучук болани қўйишибди.\nПодшоҳ овдан келгач, кундошлар:\n— Э, подшоҳим, хотинингиз икки кучуквачча туғди, — дейишибди. Подшоҳ бу сўзларни эшитиб:\n— Хотиним икки кучук бола туғган бўлса, уни чўлга олиб чиқиб, ўра қазиб кўмиб ташланглар, — деб буюрибди. Вазирлари подшоҳнинг ҳукми билан, кичик хотинни икки кучук бола билан чўл-биёбонга олиб чиқиб, белидан кўмиб қўйишибди. Ўғил ва қиз чақалоқларни эса бир ўрмонзорга олиб бориб ташлаб келишибди. Кучук болалари ҳар қаердан ҳар нарсалар олиб келиб подшоҳнинг хотинини боқишибди.\nЎрмонга ташланган икки болани бир айиқ бир ғорга олиб бориб боқиб катта қилибди. Болалар кечаси ғорга кириб ётар эканлар, кундузи эса акаси овқат қидириб, синглиси ғорнинг оғзида акасини пойлаб ўтирар экан. Бир куни подшоҳ овга чиқиб ўрмонзорни айланиб юрса, бир ғорнинг оғзида бир қиз ўтирибди. Подшоҳ ғорга яқин бориб қолибди, қиз уни кўриб ғорга қочиб кириб кетибди. Подшоҳ нарироқ кетганда қиз яна чиқибди. Подшоҳ ғорга яқинлашса, қиз яна қочиб кириб кетибди. Подшоҳ бу воқеадан шубҳаланиб, “Бунда бир сир бўлса керак”,— деб уйига қайтиб бу ҳодисани вазирларига айтибди. Буни подшоҳнинг хотинлари эшитиб, дарров энагани чақириб бўлган воқеани гапириб:\n— Энди бу ишни ҳам ўзингиз амаллайсиз, — деб бир қанча тилла беришибди. Энага бу тиллани олиб, суюниб, аввал ўзи шу болаларни олиб бориб ташлаган ўрмонга борибди. Ғорнинг яқинидан чиқиб қолибди. Қараса, қиз ғорнинг оғзида ўтирибди, акаси йўқ. Кампир қизнинг олдига бориб:\n— Оппоқ қиз, аканг келса, менга ялтиллама сопол товоқ олиб келинг, деб айт. Агар йўқ деса, йиғла! — деб ўргатиб кетибди. Синглиси акасига:\n— Менга ялтиллама сопол товоқ олиб келиб беринг, — дебди. Акаси:\n— Э, синглим, буни сенга ким айтди? У ерга борган киши ўлмай қолмайди-ку, — дебди. Синглиси тинмай йиғлайверибди, унга акаси:\n— Хўп, сен мана бу ғозни кабоб қил, еб бўлгандан кейин борсам борайин, — дебди. Иккови ғозни кабоб қилиб еб, қоринларини тўйғазишибди.\nАкаси бир қанча йўл юриб бир қирга чиқибди, қирларда кезиб юрган бир чол олдидан чиқиб:\n— Э, болам, қаерга борасан? — дебди. Бола:\n— Э, ота, шу ёқда бир ялтиллама сопол товоқ деган нарса бор экан, шуни олиб келишга кетаётибман, — дебди. Чол:\n— Э, болам, сен ҳали ёш экансан, бекорга ўлиб кетасан, бормагин. Сендан илгари ҳам жуда кўп подшоҳзодалар шу нарсани оламан деб ўлиб кетишган. Сен ҳам шулар қатори йўқ бўлиб кетасан, — дебди. Шунда бола:\n— Отажон, ўлсам ўлиб кетай ёки олиб келай, бораман, — дебди.\n— Э, болам, хайр, борсанг боргин, бундан нарироқда бир катта чинорда бир қизил от боғлоқлиқ турибди. Ўша отни мингин. Ана у кўринган тепага борганингдан кейин отдан тушиб шу тепанинг ҳар еридан чуқур қилиб кавлагин. Яна отга миниб “Ялтиллама сопол товоқ, мен сенга ўртоқ”, деб чақиргин. У нарса дарёга ўхшаб бир катта ариқда оқиб туради, ариқдан тошиб чиқиб сени қувлайди, сен орқангга қараб отни қамчилаб қоч. У сенга ета олмагандан кейин яна қайтиб жойига тушиб кетади. Бояги сен кавлаган чуқурларга тушгани чиқа олмай қолади. Сен бориб шу чуқурда қолганини олиб келавер. Агар етиб олса сенинг танларингни эритиб-оқизиб олиб тушиб кетади, — деб ўргатибди чол. Бола тўғри чолнинг айтган жойига бориб отни минибди, тепага бориб отдан тушибди, бир қанча чуқурча кавлаб қўйибди. Яна отига миниб тепанинг устида туриб, “Ялтиллама сопол товоқ, мен сенга ўртоқ”, деб чақирибди. Бирдан алланималар ариқдан тошиб чиқиб болани қувлабди. Яқин қолганда бола отга қамчи урибди. От учиб бориб бир қанча жойга тушибди. Болани қувган нарса унга ета олмай қайтиб тушиб кетибди. Бола қайтиб келиб чуқурчаларда қолганини олиб бир шишага солиб келибди. Синглисига бўлган воқеани гапириб, “Оз бўлмаса ўлай дедим” деб, олиб келган нарсасини синглисининг олдига қўйибди. Синглиси уни олиб, кўриб жуда хурсанд бўлибди. Иккови ғорнинг оғзига чиқиб ўтираверибди. Бир куни подшоҳ яна овга чиқиб, “Ўша куни кўринган қиз ҳали ҳам бормикан?” деб узоқдан қараса бир қиз, бир ўғил ўтирибди. Подшоҳ ғорга яқин келса, болалар ғорга қочиб кириб кетибди.\nПодшоҳ нари кетса, болалар яна ғорнинг оғзига чиқишар эмиш, подшоҳ яқин келса, улар яна ғорга қочиб кириб кетар эмиш. Подшоҳ узоқлашса, улар яна ғорнинг оғзига чиқишар эмиш. Подшоҳ бу ҳолга таажжубланиб, “Бу қандай воқеа бўлди экан”, деб ўйлаб уйига келибди. Вазирларини чақириб бўлган воқеани айтибди. Бу сўзни подшоҳнинг катта хотинлари эшитишибди. Яна энагасини чақириб бир қанча олтин бериб:\n— Бир иш қилиб шу болаларни йўқ қил. Агар йўқ қилмасанг, подшоҳ сезиб қолса, ҳаммамизни ўлдириб юборади, — дебди. Энага яна бояги ғорга бориб қараса, қиз яна ғорнинг оғзида ўтирибди. Энага яна қизни алдаб:\n— Аканг ялтиллама сопол товоқни олиб келиб бердими? — деб сўрабди. Қиз:\n— Ҳа, ўша куни келганда айтган эдим, олиб келиб бериб, ўзи яна овқат излаб кетди, — дебди. Энага айтибди:\n— Бўлмаса, аканг келганида сен йиғлаб ўтир. Аканг “Нега йиғлаяпсан?” деса, менга “Ойинайи жаҳоннома”ни олиб келиб беринг, деб айтгин, — деб тайинлаб кетибди.\nБир вақтда акаси икки қуённи ушлаб келса, синглиси йиғлаб ўтирибди.\n— Ҳа, синглим, сенга нима бўлди, нимага йиғлайсан? — дебди акаси.\n— Э, акажон, менга “Ойинайи жаҳоннома”ни олиб келиб беринг, — дебди. Акаси:\n— Э, синглим, бир иш қилиб мени ўлдирмоқчимисан? Агар ўлсанг майли, десанг, мен бориб олиб келиб бераман. Ёки ўлиб кетаман. Аввал қоринни тўйғазайлик, ундан кейин бораман, — дебди. Икки қуённи кабоб қилиб еб, синглиси билан хайрлашиб:\n— Мени бир ой пойлагин, агар бир ойда келмасам ўлган бўламан, — деб айтибди. Кўп йўл юриб, кўп юрса ҳам мўл юриб бир боғга кирганда кун кеч бўлиб қолибди. Бола ўша боғда бир катта чинорнинг тагида ётиб ухлабди. Бир вақт кўзини очиб қараса, кун ёришиб қолибди. Ўрнидан туриб ўтирса, тепасидаги чинорнинг устида парранда боласининг чийиллаган товуши эшитилибди. Ўтирган жойидан туриб дарахтнинг тепасига қараса, бир катта аждар дарахтга чирмашиб чиқаётибди. Бола ердан бир тошни олиб аждарга отибди. Тош бориб аждарга тегибди. Аждар дарҳол тушиб болани дамига тортибди, бола дарров ёнидан қиличини олиб, тикка ушлаб аждарнинг оғзига кириб кетибди. Қилич аждарни икки нимта қилиб ташлабди. Бола аждарнинг терисидан бир камар олиб белига боғлабди. Бир Семурғ қуш келиб бояги чинорга қўнибди. Боласини санаб қараса, бугун болалари бут, камаймабди. Семурғ болаларига қараб: ”Э, болаларим, бугун аждар келмадими, ҳаммангиз саломат қолибсиз”, — деб сўрабди. Семурғнинг болалари:\n— Э, она, мана бу тагимизда ётган йигит, бизни аждардан қутқазиб қолди, — дейишибди. Семурғ бу сўзни эшитиб, пастга тушибди ва боладан:\n—Э, дўстим, сенинг бошингга нима иш тушиб бу ерга келдинг?, — деб сўрабди. Бола айтибди:\n— Э, семурғ, менинг бошимга тушган ишни сўрама ҳам, куйма ҳам.\n— Э, дўстим, сен айт, агар менинг қўлимдан келадиган иш бўлса, мен ҳам сенга бир ёрдам берай. Сен менга яхшилик қилдинг, мен ҳам сенга бу яхшилигингни қайтаришим керак, — дебди. Бола:\n— Хайр, айтсам айтай. Бир подшоҳнинг қўлида “Ойинайи жаҳоннома” деган нарса бор эмиш, шуни қандай қилиб олиб келсам бўлади, — дебди. Семурғ айтибди:\n— Э, йигит, бу хизматни мен қилиб бераман. Сен иккита кийикни бир амаллаб тутиб кел. Шу кийикларни сўйиб, тулум қилиб, битта тулумига гўшт, битта тулумига сув ғамлаб менинг устимга ортиб, ўзинг ҳам чиқиб ол. Қолган ишни мен ўзим қиламан. Лекин йўлда овқат, сув бериб борасан! Боргандан кейин “Ойинайи жаҳоннома”ни олиш йўлини ўзим ўргатаман, — дебди. Бола дарров ўрмонга чиқиб иккита кийикни ушлаб тулум қилиб, бир тулумига гўшт, бир тулумига сув тўлдириб Семурғга ортиб, ўзи устига минибди. Семурғ парвоз қилиб учиб, бир подшоҳнинг саройига тушибди. Болага битта патидан юлиб бериб:\n— Мана шу ер подшоҳининг қўлига зирапча кириб, жуда кўп азоб берибди. Буни бир қанча ҳакимлар келиб ола олмаган. Зирапча подшоҳнинг қўлида қолиб кетган. Сен бориб “Мен ҳакимман, подшоҳнинг қўлидаги зирапчани олгани келдим”, дейсан. Эшикдан киргизмасалар ҳам қўймасдан кирасан. Кирганингдан кейин, мана шу мен берган пат билан кавлаб ўша зирапчани ол. Ундан кейин подшоҳ сенга “Тила тилагингни” дейди. Шунда сен “Ойинайи жаҳоннома”ни сўрайсан. Подшоҳ илгариги, ўтган воқеаларни ёзиб, ўз муҳрини босиб, бир хотира тайёр қилиб қўйган. Шу нарсани ҳам “Ойинайи жаҳоннома” билан олиб, тез қайтиб келасан. Мен сени шу ерда пойлаб тураман. Қайтиб келганингдан кейин мен сени яна ўз жойингга олиб бориб қўяман, — дебди.\nБу гапларни уқиб олган бола подшоҳнинг олдига бориб, вазирларига:\n— Мен ҳакимман, подшоҳнинг қўлига кирган зирапчани олиш учун келдим, — дебди. Вазирлар болага қараб:\n— Э, бола, ёш экансан, овора бўлиб, бекорга ўлиб кетасан. Сендан илгари ҳам бошқа ҳакимлар келиб ололмаган эди, — дейишибди.\nБола ўз сўзида маҳкам тургач, вазирлар подшоҳга хабар берибдилар:\n— Э, подшоҳи олам, бир ёш ҳаким келиб эшигингизда турибди. Подшоҳнинг қўлидаги зирапчани олишга келдим, дейди. Биз қанча қайтарсак ҳам қўймаяпти, — дебдилар.\n— Ҳакимни олиб келинглар, — дебди. Вазирлар болани олиб киришибди. Бола подшоҳ олдига кириб, ер ўпиб салом берибди:\n— Э, подшоҳим, сизнинг жонингизга ором берай деб келдим, — деб ҳалиги семурғнинг пати билан кавлаб подшоҳнинг қўлидаги зирапчани чиқариб олибди. Шу онда подшоҳнинг кўзи очилиб кетиб:\n— Э, йигит, нима тилагинг бор, тила тилагингни, — дебди. Бола айтибди:\n— Э, подшоҳим, менинг тилагим шуки, менга “Ойинайи жаҳоннома”ни берсангиз. Ундан кейин яна шу “Ойинайи жаҳоннома”да ўтган воқеаларни ёзиб, муҳр босиб қўйган хатингиз бор экан, шуни ҳам беринг, — дебди. Подшоҳ:\n— Мендан дунё сўрасанг-чи, камбағал нарса ”Ойинайи жаҳоннома”ни нима қиласан? —дебди. Бола айтибди:\n— Э подшоҳи олам, “Ойинайи жаҳоннома”ни берсангиз, менга дунё қаторига ўтади, — дебди.\n— Хайр, бўлмасам, — деб подшоҳ “Ойинайи жаҳоннома” билан воқеаларни ёзиб муҳрини босган воқеаномани болага берибди. — Сен кимнинг ўғлисан? — деб боладан сўрабди.\nУнга жавобан бола:\n— Мен ота-онамни танимайман, ким эканини билмайман. Бир ўрмонда ака-сингил яшаймиз, — дебди. Подшоҳ илгари бу воқеани “Ойинайи жаҳоннома”да кўрган экан. Дарров тушуниб олиб, шаҳзодани ҳурмат билан эшикка олиб чиқиб қўйишибди. Шаҳзода “Ойинайи жаҳоннома”ни олиб бориб, Семурғга минибди. Бир қанча йўл босиб Семурғнинг уясига келиб, у билан хайрлашиб, синглиси олдига келибди. Қараса, синглиси очликдан қийналиб, сулайиб ётибди. Шаҳзода синглисига овқат бериб, унга:\n— Мана, синглим, эсон-омон, ўлмасдан буни ҳам олиб келдим, — деб “Ойинайи жаҳоннома”ни берибди.\nЭртасига подшоҳ яна овга чиқибди. Ғор ёнига келиб қараса, яна ғор оғзида бир ўғил, бир қиз ўтирибди. Подшоҳ ғорга яқин келибди.\nБолалар бу сафар қочмасдан ўринларидан туриб, подшоҳга салом бериб, уни ўтқазишибди. Бола ўзининг бошидан ўтганларини бирма-бир подшоҳга айтиб берибди. Подшоҳ:\n— Менинг ўғлим-қизим йўқ, бўлмаса бирингиз ўғил, бирингиз қиз бўлинглар, — дебди. Болаларни олиб ўз шаҳрига борибди. Бола ҳалиги ҳамма воқеани ёзиб, муҳр босган хатни подшоҳга берибди. Подшоҳ бу воқеаномани бутун вазирлари ичида ўқиб берибди. Бу хатдаги воқеани эшитгандан кейин подшоҳ қирқта хотинини зиндонга солишга буйруқ берибди. Буйруқ дарров бажарилибди. Подшоҳ кичик хотинини топиб келишга буйруқ берибди. Вазирлари кичик хотинни олиб бориб ташлаган жойга бориб қарасалар, хотин бир баланд тепада икки ёнига икки итни қўйиб ўтирибди. Вазирлар хотинга яқинроқ бориб:\n— Э, синглим, подшоҳ сизни чақиряпти, — дейишибди. Хотин уларга қараб:\n— Подшоҳга бориб хотинингиз келмас эмиш, денглар. Агар иккинчи марта одам юборсангиз итларга талатар эмиш, деб айтинглар, — дебди.\nВазирларни ҳам ҳайдаб юборибди.\nВазирлар барча воқеани подшоҳга келиб айтибдилар. Подшоҳ яна:\n— Боринглар, алдаб-сулдаб, яхши сўзлар билан олиб келинглар. Агар олиб келмасангиз, ҳаммангизни ўлдириб юбораман, — дебди.\nВазирлар подшоҳдан қўрқиб, яна қайтиб боришибди. Хотин вазирларни кўриб:\n— Яна мени олиб кетишга келдингларми, — деб иккита кучугига, — бориб шу келган одамларни талаб ташланглар! — дебди. Итлар бирдан келиб вазирларни талаб ташлабди. Вазирлар итдан зўрға қутулиб, кийим-бошлари йиртилиб, ҳамма жойлари тирналган ҳолда подшоҳнинг олдига келиб воқеани айтишибди. Подшоҳ буларнинг аҳволини кўриб, бўлган воқеани эшитиб, қандай олиб келиш чорасини ўйлаб хафа бўлиб турганда, ўғли шаҳзода кириб:\n— Э, ота, нимадан хафа бўлдингиз? —деб сўрабди. Подшоҳ ўғлига бўлган воқеани айтибди:\n— Э, ҳимматли ўғлим, онангни қандай қилиб олиб келишни ўйлаб, йўлини топа олмай турибман, — дебди. Шаҳзода ўрнидан туриб:\n— Э, ота, бу хизматни мен ўзим қиламан, — деб отасидан фотиҳа олиб, онасининг олдига жўнабди. Бориб, узоқдан туриб:\n— Эй, она, мен сизнинг болангизман. Мен сизни олиб кетгани келдим, — дебди. Итлар шаҳзоданинг овозини эшитиб, бирдан келиб шаҳзодани талай бошлабди. Шаҳзода итларнинг тагида ётгани ҳолда баланд овоз билан:\n— Эй, жониворлар, мен бир мусофир бечораман. Мен ҳам онамга ўхшаш саргардонман. Унинг устига сизлар ҳам талайсизларми? — дебди. Боланинг овозини онаси эшитиб, раҳми келиб, итларни чақириб олибди. Шаҳзода ўрнидан туриб кўйлаклари йиртилган ҳолда онасига қараб:\n— Э, онажон, сиз бормасдан бизни тирик етим қилиб қўясизми, жон она, юринг, олиб кетай, — дебди. Онаси шаҳзодадан бу гапни эшитиб раҳми келиб, болаларим етим бўлиб қолмасин, деб болага қараб:\n— Бўлмаса бориб отангга айт, менга бош-оёқ сарпо қилиб бир от-аравани қўшиб юборсин. Мен аравадан тушадиган жойимдан то уйгача оёғимнинг остига гилам солсин. Борганимдан кейин бошимдан олтин сочиб, қайтадан никоҳ қилиб, тўй-томоша қилиб олсин, — дебди.\nШаҳзода онасидан бу сўзни эшитиб, отаси олдига келиб, онасининг айтган шартларини айтибди. Подшоҳ дарров вазирларни чақириб хотини айтган шартларни муҳайё қилишни буюрибди.\nВазирлар бориб подшоҳнинг хотинига сарполар кийдириб, аравага ўтқазиб олиб келишибди. Подшоҳ хотинини яхши кутиб олибди.\nХотини аравадан тушиб, ирак гиламдан юриб уйга кирибди. Подшоҳ хотинининг устидан олтинлар сочиб, қирқ кеча-ю қирқ кундуз тўй-томоша қилиб, қайтадан никоҳига олибди. Ўғлига Шаҳзода Ботир деб ном қўйибди. Қизига Гулпарах деб ном қўйибди. Шу билан ҳаммалари мурод-мақсадларига етибдилар.\n← Аввалги Аввалги Шерзод ва Гулшод\nКейинги → Кейинги: Девбачча


2(VU:D): Космополит турнинг заиф, қисқариб бораётган, учиб ўтувчиуяловчи номинал тури. ТМХИ Қизил рўйхатига киритилган [LC].\nАмударёнинг қуйи қисми, Зарафшон (уялаш), Амударё ва Сирдарё воҳаларидаги сув ҳавзалари (учиб ўтиш). Ўзбекистондан ташқарида: Қозоғистон, Туркманистон, Жанубий Европа (уялаш); Ғарбий Осиё, Ҳиндистон, Бангладеш, Африка, Мадагаскар ороли (уялаш, қишлаш). Шимолий ва Жанубий Америка, Жануби-шарқий Осиё ва Австралияда – бошқа кенжа тури.\nТекисликдаги қамишзорли саёз сув ҳавзалари.\n1960-йилларда Жанубий Оролбўйида учраши одатий эди, ҳозирда кўплаб яшаш жойларида йўқ бўлиб кетган. Амударё дельтасида 700–800 жуфти, Зарафшон дарёсининг қуйи оқимида тахминан 100 жуфти уялайди; бир неча юзтаси учиб ўтади. Турнинг дунёдаги популяцияси қисқариб бормоқда.\nБаҳорги учиб ўтиши – апрель–май ойларида. Қамишзор, сув босган бутазорларда бошқа қўтон турлари билан колония бўлиб уялайди; май–июнь ойларида 3–6 та тухум қўяди ва 21 кун босиб ётади; полопонлари июнь ойида уча бошлайди. Кузги учиб ўтиши – июль–сентябрь ойида. Майда балиқлар ва сувда яшовчи умуртқасизлар билан озиқланади.\nОролбўйи сув ҳавзаларида сув режимининг ўзгариши оқибатида яшаш жойларининг емирилиши.\nОвлаш тақиқланган. Судочье, Қорақир, Денгизкўл ва Арнасой буюртмахоналарида муҳофаза остига олинган. Бонн конвенциясининг II Иловасига киритилган.


Ўзбек киноижодкорлари детектив-триллер жанридаги фильм суратга олишди\nЎзбек киноижодкорлари детектив-триллер жанридаги фильм суратга...\n29.07.2018 19:15 0 11\nЎзбек киноижодкорлари детектив-триллер жанридаги «Мақсад» номли фильмни суратга олишди. Бу ҳақда Тошкент шаҳар ИИББ матбуот хизмати хабар берди.\nФильмда коррупция сабабли ўз вақтида очилмаган ва бахтли бир оиланинг тақдирига нуқта қўйилишига сабаб бўлган қонли жиноят, уни фош этишда ички ишлар тизими ходимларининг маҳорати намоён этилган.\nПремьера олдидан ўтказилган матбуот анжуманида картина режиссёри Рустам Мелиевнинг таъкидлашича, фильм воқеалари бугунги замонамизда рўй беради. Аммо унинг таг-томири бевосита 90 йилларга бориб тақалиши сабаб, сюжетлар бир-бирига боғлиқ бўлмаган 3 та алоҳида йўналиш бўйлаб ривожланиб боради.\nТадбирда фильмда иштирок этган актёрлар — Тоҳир Саидов, Шаҳзода Матчонова, Нигора Каримбоева, Анвар Картаев ва Жамшид Асадов журналистларнинг саволларига батафсил жавоб берди. Анжуман сўнгида фильм трейлери намойиш этилди.\nЖаҳон стандартига мос равишда 5.1 Dolby Surround форматида овозлаштирилган мазкур фильм ўзбек ва рус тилларида дубляж қилинган. Ижодкорлар фильмни Мустақиллик байрами кунларида тақдим этишни режалаштирган.\nфилм кино Мақсад детектив-триллер\nМаданият 14/08, 14:41\nМаданият 08/08, 20:00\nМаданият 29/07, 15:33\nМашҳур «Танка» бадиий фильмининг режиссёри вафот этди


Термиз шаҳрига Хитойдан замонавий автобуслар олиб келинади - Халқ сўзи\nТермиз шаҳрига Хитойдан замонавий автобуслар олиб келинади\n16:27 06 Август 2019 Жамият\nАҳолига транспорт хизмати кўрсатиш сифатини яхшилаш учун Термиз шаҳрига Хитойдан замонавий автобуслар олиб келинади. Айни мақсадда Сурхондарё вилояти ҳокими ўринбосари Алишер Амиров, Термиз шаҳар ҳокими Исроил Худойбердиев ва бошқа масъуллар Хитой Халқ Республикасининг Цзянсу провинциясига ташриф буюришди.\nДелегация вакиллари Янчжоу шаҳрида махсус техникалар, шаҳар ва шаҳарлараро автобусларни ишлаб чиқарувчи “Asiastar” компанияси фаолияти билан яқиндан танишдилар. Ўзаро музокаралар якунида компанияда ишлаб чиқарилган автобус ва микроавтобусларни сотиб олиш бўйича келишувга эришилди.\nАйтиш жоизки, “Asiastar” компанияси томонидан ишлаб чиқарилаётган замонавий автобус ва микроавтобуслар ички ва ташқи бозорда жуда харидоргир. Ушбу автотранспорт воситаларида йўловчилар учун максимал даражада қулайликлар яратилган. Жумладан, юмшоқ ўриндиқлар, совитгич воситалари, салондаги иқлим назорати, мукаммал хавфсизлик тизимлари шулар жумласидан.\nХитойдан олиб келинадиган бу замонавий автобуслар Термиз шаҳрида транспорт хизмати кўрсатиш янада яхшилаш имкониятини яратади.


Дабдаба руҳияти: Нима учун одамлар қиммат нарсаларни харид қилишади?\nLifestyle 12:57 / 17.10.2017 57499\nКўпчилик онгида қиммат нарса ҳар доим яхши, сифатли бўлади, деган тушунча мавжуд. Ҳарвард бизнес мактаби олими Майкл Нортонга кўра, «умуман олганда истеъмол — бу ижтимоий мусобақадир. Унинг ёрдамида кўпчилик ўзини бошқалардан устунроқ қўйишга уринади. Агар менинг бирор нарсам сиздагидан қимматроқ бўлса, демак менинг ўзим ҳам сиздан яхшироқман». Агар сизда ортиқча 10 минг доллар бўлса, уни қулоқчин ёки шунга ўхшаш бирор жиҳозга сарфлайсизми? Бу ҳазил эмас. Шунча пуллик қулоқчин ҳақиқатдан ҳам мавжуд. Масалан, Orpheus Sennheiser ёки Onkyo Diamond. Муаммо шундаки, уларнинг товуш сифати айтайлик минг долларлик қулоқчинникидан 10 марта яхшироқми? Кўпчиликда шаклланган дунёқарашга кўра, маҳсулот қанчалик қиммат бўлса, унинг сифати, ўзига хослиги, буюртмага тайёрланиши ёки қўшимча бонусларни назарда тутган бўлади. Аммо, қимматбаҳо буюмларнинг ҳаммаси ҳам шунча катта пулдан воз кечишга арзийдиган даражада яхши бўладими? BBC шу ҳақда фикр юритади.\nОдамларнинг маҳсулотларни баҳолашига доир ўтказилган тадқиқот шуни кўрсатмоқдаки, инсонлар нарх ва маҳсулот сифатини ўзаро боғлашга уринади. Шу сабабли қимматроқ нарсалар, гўёки сифатлироқ, самаралироқ туюлади. Аммо улар кўп ҳолларда арзонларидан ҳеч нарсаси билан фарқ қилмайди. Калифорния технология институти ва Стэнфорд университети томонидан ўтказилган тадқиқот натижаларига кўра, одамлар қимматроқ ичимликнинг мазасини яхшироқ баҳолашларидан ташқари, айни вақтда уларнинг бош мияси МРТ текширувидан ўтказилса, улар шу ичимликдан қиммат бўлгани учун ҳам кўпроқ роҳатланишини кўрсатади. Бошқа бир тадқиқотда бир таблеткаси 2,5 долларлик оғриқ қолдирувчини истеъмол қилган одам 10 центлик оғриқ қолдирувчини истеъмол қилганларга нисбатан ўзларини енгилроқ ҳис қилгани айтилади.\nЯхши, лекин буларнинг бари тадқиқот, дейишингиз мумкин. Ҳақиқий ҳаётда нарх-наво одамларнинг харид қилишига қанчалик таъсир кўрсатмоқда? Айтайлик, бир маҳсулотнинг икки хил намунаси бор, унинг бири иккинчисидан 2 марта қимматроқ. Ҳақиқатдан ҳам харидорлар қимматроғини яхшироқ, деб ўйлашадими? Ҳарвард бизнес мактаби руҳшуноси ва профессори Майкл Нортон бу саволга “ҳа”, деб жавоб қайтарар экан, бу ерда ҳеч бўлмаганда харидор таассуроти шундай бўлишини таъкидлайди. Унинг тадқиқотлари кўрсатишича, одамларнинг аксарияти энг яхшисини қидиришга интиламиз.\nНортоннинг айтишича, қиммат хизматлар ва маҳсулотларни харид қилишни ҳам шу билан изоҳлаш мумкин.\nЖошуа Карту — ҳаваскор пойгачи, тадбиркор ва Ferrari автомобилларини тўплашни яхши кўради. Унинг айтишича, у машиналарни уларни яхши кўрганидан ҳам эмас, балки турли анжуманларга рухсатнома, маълум бир доирадаги кишилар жамоасига кириш имконини бергани учун ҳам харид қилади. Унинг айтишича, «моддий бойликларни харид қилишдан туядиган ҳиссиёт ўткинчи ва ҳар сафар бу ҳиссиёт камайиб боради. Аммо, Ferrari автомобилини харид қилиш билан ўзига ўхшаганлар жамоасига қўшилиш бошқа масала».\nИқтисодий назарияга кўра, аксар маҳсулотларга бўлган талаб нархи арзонлашиши билан орта боради. Аммо «Веблен маҳсулотлари» ҳам борки, уларга бўлган талаб нарх ортиши билан орта боради. Чунки уларда ўзига хослик қадрли ҳисобланади.\nЖанубий Калифорния университети профессори Элизабет Каррид-Халкеттнинг айтишича, ўзига тўқ америкаликлар ҳашаматнинг унчалик ҳам эътиборсиз буюмларини харид қилишади. Улар дизайнерлик сумкалари ўрнига органик маҳсулотларни сотиб олади. Унга кўра, «бугунги кунда моддий бойлик кам ҳолларда ижтимоий ўрнингизни белгилайди. Биз тўкин-сочинлик даврида яшаяпмиз, демак маҳсулотлар ҳам аввалгидек ноёб ва ўзига тортувчи эмас. Шундай экан, маҳсулот қийматини белгилашда унга муносиб тарих ёки мақом талаб этилади».\nОқибатда ҳаммаси оддий тугайди: одамлар дабдабали буюмларни харид қилади, чунки улар шу билан ўзларини бахтлидек ҳис қилишади. Нортоннинг айтишича, пул эвазига топилаётган ҳузур-ҳаловат қанча миқдорда сарфлаганингизга боғлиқдир. Шу билан бирга, бошқа бир тажриба «аксарият одамлар қиммат нарсаларни харид қилган билан ўзларини унчалик ҳам бахтли ҳис қилмас»лигини кўрсатади.\nНортон тадқиқоти эса, яна бир хулосани берган. Унинг таъкидлашича, одам бошқаларга ёрдами, фойдаси тегса, ўзини бахтлироқ ҳис қилар экан. «Гап буюмлар хариди бизни хурсанд қилишида эмас, тўғри хурсанд бўласиз, чунки харид қилаяпсиз. Муаммо шундаки, кейинчалик билан бу каби харидлардан хурсанд бўла олмаймиз. Дам олган вақтимиздаги ҳолат умуман бошқа нарса».\n11:00 / 22.05.2020 65593


Пойтахтда ЙПҲ инспектори иштирокида ЙТҲ содир бўлди\n7 Mart 19:35 Ҳодисалар\nБАХТСИЗ ҲОДИСА ЙУЛ ҲАРАКАТИ ҚОИДАЛАРИ ЙҲХБ Лаcетти ТОШКЕНТ\nТошкентда ЙПҲ хизмат машинаси иштирокида йул-транспорт ҳодисаси юз берди, бир киши жабрланди.\nБу ҳақда пойтахт ички ишлар бошқармаси хабар берди.\n2022-йил 4-март куни соат 23:00 атрофида Яккасарой туманидаги Кичик ҳалқа йулида хизмат вазифасини ўтаётган Давлат ЙҲХБ инспектори оддий аскар А.Раҳматов “Спарк” русумли автомашина ҳайдовчисига ҳуштак чалиб тўхташ ҳақида ишора қилган.\nҚайд этилишича, ҳайдовчи ЙПХ инспекторининг қонуний талабларига риоя қилмаган ҳолда ҳаракатни давом эттирган, йул ҳаракати қоидаларини бузган, белгиланган тезликни ошириб, тақиқланган светофордан ўтиб кетган.\nРасмий Лаcеттидаги инспектор “Спарк” русумли автомашинани кузатиб бориб, 1995-йилда туғилган М.М. бошқарувидаги “Ласетти” автомобили билан тўқнашиб кетган.\nТўқнашув натижасида иккинчи Лаcетти автомашинасининг йуловчиси Ф.А. 1997-йилда туғилган, тан жароҳатлари билан касалхонага ётқизилган.\nҚайд этилишича, мазкур ҳолат юзасидан суриштирув ишлари Тошкент шаҳар ИИБ раҳбарияти томонидан назоратга олинган. Шу билан бирга, Спарк ҳайдовчисини топиш чоралари кўрилмоқда.\nҚашқадарё: ҳарбий хизматни ўтаган 19 ёшли йигит вафот этди


Машина ҳайдаш учун энг хавфли пойабзал қайси эканлиги аниқланди\n07:53 / 02.07.2017\nFord компанияси қандай пойабзал ҳайдовчилар учун хавфсизроқ эканини аниқлаш мақсадида тадқиқот ўтказди.\nТадқиқотга кўра, фақатгина Буюк Британиянинг ўзида машина ҳайдаш учун пойабзалнинг нотўғри танланиши ҳар йили 1,4 млн та йўл-транспорт ва хавфли ҳодисаларга олиб келар экан. Бу ҳақда Ford тадқиқотига иқтибос келтирган ҳолда Motor нашри хабар бермоқда.\nМутахассисларнинг фикрича, машина ҳайдашда энг хавфли пойабзал шиппаклар ҳисобланар экан. Бу пойабзал тури оёқдан чиқиб кетиб, педаль остига тушиши мумкин экан. Баъзи давлатларда шиппакларда машина ҳайдаш ҳаттоки қонунан тақиқланган: мисол учун, Испанияда бунинг учун 200 евро, Францияда эса 90 евро жарима солиниши мумкин.\nМаълумотларга кўра, оёқда бемалол ўтирувчи пойабзал тормозлаш вақтини ўртача 0,13 сонияга оширар экан. Бу эса 95 км/соат тезликда тормоз йўлининг 3,5 метрга ошишига етар экан. Шунингдек, шиппакларда газ тепкисидан тормоз тепкисига оёқни олиш оддий пойабзалга нисбатан икки марта кўпроқ вақтни, яъни деярли 0,04 сонияни олар экан.\nмашина ҳайдаш шиппаклар


Таъкидланганидек, мамлакатимизнинг барча ҳудудида бўлгани каби Тошкент шаҳрида ҳам куз-қиш мавсумига пухта тайёргарлик кўрилмоқда. Натижада иқтисодиёт тармоқлари, уй-жой фонди, ижтимоий соҳа ва ишлаб чиқариш инфратузилма объектларини иссиқлик манбаи билан узлуксиз таъминлаш назоратга олиниб, бу борадаги юмушлар изчил давом эттирилаяпти.\nКорхона раҳбари Фарҳод Ҳамидхоновнинг айтишича, айни пайтда Тошкент шаҳрида иссиқлик тармоғига уланадиган жами иншоотлар сони 13146 та бўлиб, шундан 9141 таси кўп қаватли тураржойдир. Уларни мавсумга шай ҳолатга келтиришда Президентимизнинг шу йил 7 июлдаги “Республика иқтисодиёт тармоқларини 2015/2016 йиллар куз-қиш даврида барқарор ишлашга тайёрлашни таъминлаш чора-тадбирлари тўғрисида”ги қарори муҳим дастуриламал бўлаётир. Пировардида 500 та қозон мукаммал ва жорий таъмирдан чиқарилди. 30 километр масофага эса иссиқлик тармоғи қайта ётқизилди. Ҳозирги кунда корхона тасарруфидаги мавжуд 170 та қозонхона барқарор ишлаб турибди. Буларнинг барчаси шаҳар аҳлига қиш мавсумида узлуксиз равишда иссиқлик манбаини етказиб бериш имкониятини яратади.\nБундан ташқари, корхона мутасаддилари томонидан хонадонларда иссиқлик энергиясидан унумли фойдаланиш мақсадида иссиқ сув ҳисоблагичларини ўрнатиш бўйича амалий юмушлар бажарилмоқда. Бунинг самараси ўлароқ, шу кунгача белгиланган 500 минг 200 тадан зиёд ҳисоблагичларнинг 74,7 фоизи ўрнатилди.\nТадбирда, шунингдек, тизимда келгусида рўёбга чиқарилиши режалаштирилаётган лойиҳалар хусусида ҳам батафсил маълумот берилди.\nМазкур рукндаги бошқа мақолалар: « Эзгулик қадри\tАхборот соҳасида малака ва тажриба алмашилди »


АҚШ қўшинлари қўмондонлиги Ироқда эронлик уч дипломат қисқа муддатга ҳибсга олиниб, сўнг озод этилганини маълум қилди.\nАҚШ қўшинлари матбуот котибига кўра, эронлик дипломатлар комендантлик соати жорий этилган Бағдод шарқида машинада кетаётган пайтда ҳибсга олинган.\nЭрон Ташқи ишлар вазирлиги матбуот котиби Муҳаммад Али Ҳусайний дипломатларнинг ҳибсга олинишини мавжуд халқаро ҳуқуқ нормаларининг бузилиши, деб баҳолади ва эронликлар бир неч соат давомида сўроққа тутилганини маълум қилди.\nЖорий йилнинг январ ойида ҳам Ироқнинг Арбил шаҳрида Эроннинг беш фуқароси Америка ҳарбийлари томонидан ҳибсга олинган эди. Мазкур воқеа Теҳрон билан Вашингтон ўртасидаги муносабатларнинг янада совуқлашишига сабаб бўлган.


САЙЁР ҚАБУЛЛАР САМАРА БЕРМОҚДА » "Оқдарё овози" газетаси\nСАЙЁР ҚАБУЛЛАР САМАРА БЕРМОҚДА\nАҳолининг мурожаатлари билан ишлаш бугунги кундаги энг долзарб масалалардан биридир. Негаки, аҳоли давлат корхоналарига эмас, балки барча ташкилотлар халқ ҳузурига бориб, уларнинг муаммоларини ҳал қилиши лозим. Бу борада туманимизда ҳам бир қатор ишлар амалга оширилаётганлигини таъкидлаб ўтиш ўринлидир.\nАйниқса, пенсия таъминоти ва болалар нафақасини олиш бўйича кейинги пайтларда турли ташкилотларга аҳоли томонидан мурожаатлар сони кўпайди. Шу боисдан ҳам бюджетдан ташқари пенсия жамғармаси туман бўлими томонидан ҳафтанинг ҳар шанба куни сайёр қабуллар ўтказилмоқда. Бу қабул давомида аҳоли ўзларини қийнаб келаётган муаммолар, пенсия таъминотидаги, хусусан, болалар нафақасини олиш тартиблари ҳақида мутахассисларга мурожаатлар қилишмоқда. Ўтган шанба куни Авазали маҳалласининг 56-умумтаълим мактабида ўтказилган сайёр қабулда 50 дан ортиқ аҳоли мутахассисларга савол билан мурожаат қилиб, тегишли жавобларни олдилар. Қизғин савол-жавоблар асосида ўтказилган тадбирда мурожаатчилар Президентимиз томонидан қабул қилинган янги Қонунлардан ҳам хабардор бўлишганлигини эътироф этдилар.\nСайёр қабулда иштирок этган туман давлат солиқ инспекцияси бошлиғи, 4-сектор раҳбари Жавлон Ядгаров сўзга чиқиб, аҳоли томонидан қилинаётган мурожаатларнинг барчаси ўз вақтида жойида ҳал қилиниши учун мутахассислар астойдил ҳаракат қилишлари лозимлигини алоҳида таъкидлади.\nСуратларда: сайёр қабулдан\nлавҳалар акс эттирилган


Ҳиндистонда 1 ойда 4 миллион дона смартфон сотган бренд маълум бўлди - Terabayt.Uz\nҲиндистонда 1 ойда 4 миллион дона смартфон сотган бренд маълум бўлди\nҲиндистон — смартфон ишлаб чиқарувчилари учун йирик ва "оч" бозор. Samsung ва Apple каби гигантлар халқаро смартфон бозори учун курашаётган бир пайтда, Xiaomi ҳинд бозоридаги ўрнини тобора мустаҳкамламоқда.\nАйни пайтда Ҳиндистон смартфон бозорида сотилаётган 22,3% гаджетлар Xiaomi улушига тўғри келади. Ундан олдинда Samsung (22,8%) турибди. Бироқ, "хитойлик Apple"нинг смартфон савдосидаги ўсиш шу тахлит ўсишда давом этса, яқинда у бозорда пешқадам смартфонсозга айланади.\n25 октябрда Xiaomi'нинг Ҳиндистон Республикасидаги раҳбари компания шу йилнинг 20 сентябридан 19 октябрига қадар мамлакатда 4 миллион донадан зиёд Xiaomi смартфонлари сотилганини эълон қилди. Бунга «Дивали шодиёнаси MI билан» номли промо-акцияси ёрдамида эришилган.\nСавдолар чоғида Redmi Note 4, Redmi Note 4X, Xiaomi Mi A1, Xiaomi Mi Max 2, Mi6, Mi5X, Mi Mix 2 каби оммавий-замонавий смартфон моделлари энг кўп сотилган.\n2 ноябрдан эса Xiaomi Ҳиндистонда селфи тушишга мўлжалланган ҳамёнбоп смартфонларни сотувга чиқаришни режа қилмоқда. Аниқроғи, ноябрдан бошлаб бу ерда ҳали тақдим қилинмаган, 16 мегапикселли олд камерага эга Xiaomi Mi Note 3'нинг сотилиши кутилмоқда.\n#Xiaomi Mi Max 2 #Xiaomi Redmi Note 4 #Xiaomi Redmi Note 4X


ИнтерФУТБОЛ :: Россиялик мутахассис ЎФФ раҳбарлигини кўзламоқда\nРоссиялик мутахассис ЎФФ раҳбарлигини кўзламоқда\nТошкентдаги Radisson Blu меҳмонхонасида «Ўзбекистонда спорт ташкилотларини бошқариш ва жаҳон тажрибаси» мавзусида конференция бўлиб ўтди.\nМазкур конференция Ўзбекистон футбол федерацияси президентлиги сайловига 5 кун вақт қолганида ташкил этилди.\nТадбирнинг асосий меҳмони сифатида ўз вақтида Россия футбол уюшмаси президентлиги учун номзод бўлган Алишер Аминов таклиф этилганди. Аминов юқоридаги мавзу бўйича презентация қилиб, мавжуд муаммо ва камчиликларни очиқча санаб ўтди. Бунда мутахассис МДҲ тарарруфига кирувчи бир қатор мамлакатларни, хусусан, Россия футболини ҳам мисол қилиб келтириб, уларни футболи ривожланган мамлакатлар билан солиштирди.\nАлишер Аминов Тошкентга Россиядаги футболчи ва мураббийлар ҳуқуқларини ҳимоя қилиши кўзда тутилган уюшма асосчиларидан бири Владимир Леонченко билан ташриф буюрди. Меҳмон ҳам бунда ўз тажрибаси билан ўртоқлашиб, Ўзбекистон футболидаги муаммоларга тил текказиб ўтди.\nКонференцияда, шунингдек, спорт қўмитаси матбуот хизмати раҳбари Мирзаҳаким Тўхтамирзаев ва Ўзбекистон давлат жисмоний тарбия институти кафедра мудири Комил Зиёдуллаев презентациялари билан иштирок этди.\nУнда ОАВ ходимлари, футболчилар, футбол фахрийлари ва мутахассислар ҳам қатнашди. Кейинроқ дебатга айланиб кетган йиғилишда ЎФФнинг айни вақтдаги раҳбариятига шаффофлик етишмаслиги ва барча ишлар эшик орқасида ҳал этилиши масаласи кўриб чиқилди. Алишер Аминовнинг қайд этишича, мамлакат футболининг олдида айни пайтда икки йўл турибди: ё шаффоф ишлайдиган ва футболни фан даражасида тушунадиган мутахассислар билан тўғри йўлга тушиб олиш ёки ҳозиргача келинган йўлдан юришда давом этиб, ривожланган мамлакатлардан ортда қолавериш.\nМазкур конференция «Anhor.uz» интернет сайти билан ҳамкорликда амалга оширилди.\nАлишер Аминов ўзбек бўлса-да, Россия фуқаролигига эга шахс. У аввал ЎФФ ишини кўкларга кўтариб мақтаган, сал ўтгач эса танқидий ва баъзан асоссиз гапларни тинмасдан айтиб келган эди.\nУнинг бу ҳаракатларидан ЎФФ раҳбарлигини қўлга киритиш нияти борлигини сезиш мумкин. Бу инсонни ўзбек футболига қанчалик фойдаси тегиши мумкин, билмадик...


Такрорий экин - такрорий даромад » Зарафшон Газетаси\nТакрорий экин - такрорий даромад Долзарб\n13 июл 2017 12:30\nЖорий йилда Паст Дарғом туманида 18 минг 41 гектар майдонда ғалла парваришланди. Айни пайтда туман деҳқонлари ғалладан бўшаган 16 минг 249 гектар майдонга такрорий экин экиш ишларини жадал олиб боришмоқда.\nХусусан, тумандаги "Қўлисинди олтин толаси" фермер хўжалиги аъзолари 27 гектар майдонда ғалла парваришлаб, давлатга 68 тонна сара дон сотишди.\n– Ҳосилдан бўшаган майдонларни икки кун ичида сомондан тозалаб, суғордик ва сифатли шудгор қилдик, – дейди хўжалик бошлиғи Абубакир Бўронов. – Айни пайтда ловия ва мош экяпмиз. Ўтган йили ҳам такрорий экин сифатида шу экинларни эккандик. Натижа ёмон бўлмади. Бу йил 15 гектар ерда мош, 10 гектарда ловия ва 2 гектар майдонда шолғом, сабзи, турп етиштириб, қўшимча даромад олишни режалаштиряпмиз. Бунинг учун зарур маблағ, ёқилғи ва маъданли ўғит захираси жамғарилган.\nТакрорий экин экишни кечиктирманг\nИккинчи экин – қўшимча даромад


Одам ўзини ҳимоя қилиш учун ноёб ҳайвонни ўлдиришга мажбур бўлса, у жавобгарликка тортиладими? | Ўзбекистон Халқ демократик партияси\nОдам ўзини ҳимоя қилиш учун ноёб ҳайвонни ўлдиришга мажбур бўлса, у жавобгарликка тортиладими?\n2020-05-18 14:05:54 458\nВидеомулоқот шаклида ўтказилаётган ЎзХДП фракцияси йиғилишида "Ов қилиш ва овчилик хўжалиги тўғрисида"ги қонун лойиҳаси кўриб чиқиляпти. Бу ҳужжатда ов қилиш билан боғлиқ муносабатлар тартибга солиниши назарда тутилган. Маълумотларга кўра, ҳозир мамлакатимизда 40 мингга яқин овчи бор экан.\nШарофиддин Назаров, парламентдаги ЎзХДП фракцияси аъзоси:\n- Одам ўзини ҳимоя қилиш учун ноёб ҳайвонни ўлдиришга мажбур бўлса, у жавобгарликка тортиладими? Яна бир масала: қишлоқни ичидан ўтган каналдан балиқ овлаш учун "канални каттаси"дан рухсат олишга тўғри келадими? Ов қилиш ва овчилик хўжалиги тўғрисидаги қонун лойиҳасида бу каби ҳолатларга тўлиқ ечим берилиши керак. Акс ҳолда, эртага тушунмовчилик ва қийинчиликлар юзага келиши мумкин.


Соҳибқирон таваллудининг 683 йиллигига бағишланган тадбир ўтказилди (фотожамланма) - Халқ сўзи\n15:34 09 Апрель 2019 Жамият\nШу маънода, Амир Темур бетакрор шахсияти, ибратли ҳаёт йўли, бебаҳо моддий ва маънавий мероси билан халқимизнинг ғурур-ифтихорини оширувчи, ғайрат-шижоат бағишловчи, юксак маънавий куч берувчи беқиёс тимсолдир.\nУлуғ аждодимиз таваллудининг 683 йиллиги муносабати билан 9 апрель куни пойтахтимиздаги Амир Темур хиёбонида ўтказилган тантанали тадбирда бу жиҳатлар алоҳида таъкидланди. Унда парламент аъзолари, вазирлик ва идоралар вакиллари, ёзувчи-шоирлар, олимлар, талаба-ёшлар, кенг жамоатчилик, юртимизда фаолият кўрсатаётган дипломатик корпус вакиллари қатнашди.\nҚайд этилганидек, буюк саркарда ўзининг беқиёс азму шижоати, жасорати билан ўз даврида халқимизни қарамлик исканжасидан халос этган, мустақил ва қудратли давлатга асос солган. Шу билан бирга, тарихий илмий асарларда, солномаларда соҳибқироннинг бунёдкорлик, адолат, инсофу диёнатни ўзи учун шиор билиб, халқ дарду ташвиши билан яшагани, илм-фан, маданият ва маънавият ҳомийси бўлгани ҳақида ўқиймиз.\nШу боис мамлакатимизда Амир Темур ва темурийларнинг миллий давлатчилик, илм-фан, маданият, бунёдкорлик ва бошқа соҳалардаги улкан мероси кенг миқёсда ўрганилмоқда. Юртимизда ва хорижда темурийларнинг дунё цивилизацияси равнақига қўшган улкан ҳиссасига оид кўплаб бадиий, публицистик асарлар яратилмоқда, илмий тадқиқотлар амалга ошириляпти.\n— Улуғ аждодимиз ҳақидаги қомусий асарга эҳтиёж ҳар доим юқори бўлган, — дейди Амир Темур халқаро хайрия жамоат фонди раисининг биринчи ўринбосари Тўлқин Ҳайит. — Шуни ҳисобга олган ҳолда фондимиз томонидан мамлакатимиз ва дунё темуршунос олимлари ҳамкорлигида, турли ишончли манбалар, адабиётлар асосида “Соҳибқирон Амир Темур қомуси”нинг биринчи жилди нашрга тайёрланди ва уни шу йилнинг охиригача нашр чоп этиш ниятидамиз.\nПрезидентимиз ташаббуси билан жойларда “Темурбеклар мактаби” фаолияти йўлга қўйилгани ёшларимизни мардлик, азми қатъийлик, жасорат, ватанпарварлик, адолатпарварлик руҳида вояга етказишда муҳим аҳамият касб этмоқда. Ҳарбий қисмлар, шу йўналишдаги таълим муассасаларида “Темур тузуклари”нинг ўқитилаётгани соҳибқирон бобомизга муносиб авлодни тарбиялашга хизмат қиляпти.\nТадбирда Ўзбекистон Республикаси Миллий гвардияси Ҳарбий-техник институти курсантлари томонидан ҳарбий машқлардан намуналар намойиш этилди.\nМумтоз куй ва қўшиқлар янгради. Соҳибқирон ҳайкали пойига гуллар қўйилди.


Ўзбекистон Республикаси Халқ таълими вазирлиги - Таьлимга доир терминлар\nУмумий ўрта таълимга оид терминлар\nПедагог - (юнон тилидан — παιδαγωγός бола етакловчи) — педагогика мутахассиси; болалар ва ёшларни тарбиялаш ва ўқитиш билан шуғулланувчи, шу соҳа бўйича махсус тайёргарликка эга бўлган шахс\nдавлат аккредитацияси — давлат таълим муассасалари ва ташкилотлари, шунингдек нодавлат таълим ташкилотлари (бундан буён матнда таълим ташкилотлари деб юритилади) фаолиятининг давлат таълим стандартлари ва давлат таълим талабларига ҳамда ўқув дастурларига мувофиқлигининг давлат томонидан эътироф этилиши ҳамда уларнинг битирувчиларига маълумот тўғрисидаги ҳужжатларни топшириш ҳуқуқининг тақдим этилишидан иборат жараён;\nдавлат таълим муассасаси — давлат ҳокимияти ва бошқаруви органлари томонидан давлат мулки бўлган мол-мулк негизида ташкил этилган, давлат таълим стандартларига ва давлат таълим талабларига мувофиқ таълим берадиган муассаса;\nдавлат таълим стандартлари — давлат томонидан таълимнинг мазмуни ва сифатига нисбатан белгиланадиган талаблар мажмуи;\nдавлат таълим талаблари — таълимнинг тузилмасига, мазмунига ва уни амалга ошириш шарт-шароитларига, шунингдек таълим олувчиларнинг жисмоний, шахсий, интеллектуал, илмий ҳамда касбий сифатларига қўйиладиган мажбурий талаблар;\nмалака — шахснинг касбий фаолиятнинг муайян турини бажаришга тайёргарлигини ифодалайдиган, маълумот тўғрисидаги тегишли ҳужжат билан тасдиқланадиган билим, қобилият, маҳорат ва кўникмалар даражаси;\nмутахассислик — малака бериш билан якунланадиган муайян касбий тайёргарлик турининг номи;\nнодавлат таълим ташкилоти — давлат таълим стандартлари, давлат таълим талаблари ва ўқув дастурларига мувофиқ таълим хизматлари кўрсатиш фаолиятини амалга ошириш ҳуқуқини берадиган лицензия асосида таълим хизматлари кўрсатувчи юридик шахс;\nтарбия — аниқ мақсадли ҳамда ижтимоий-тарихий тажриба асосида ёш авлодни ҳар томонлама камол топтиришга, уларнинг онгини, маънавий-ахлоқий қадриятлар ва дунёқарашини шакллантиришга қаратилган тизимли жараён;\nтаълим — таълим олувчиларга чуқур назарий билим, малакалар ва амалий кўникмалар беришга, шунингдек уларнинг умумтаълим ва касбий билим, малака ҳамда кўникмаларини шакллантиришга, қобилиятини ривожлантиришга қаратилган тизимли жараён;\nтаълим кампуси — ягона ҳудудда бирлаштирилган ўқув биноларини, илмий-тадқиқот институтларини (марказларини), ишлаб чиқариш мажмуалари ва технопаркларни, таълим-тарбия жараёни иштирокчиларининг вақтинча яшаш жойларини, лабораторияларни, ахборот-ресурс марказларини (кутубхоналарни), спорт иншоотларини, умумий овқатланиш объектларини ўз ичига олган бинолар ҳамда иншоотлар мажмуидан иборат бўлган, ўқув жараёни, маънавий-ахлоқий тарбиянинг юқори самарадорлигини таъминлайдиган таълим-тарбия муҳити;\nўқув методик мажмуа – дарслик, машқ дафатари, ўқитувчи учун методик қўлланма, дарсликларнинг мултимедиали иловасидан иборат мажмуа.\nУмумий ўрта таълим – таълим тури ҳисобланиб, 1-синфдан 11-синфгача бўлган таълим олиш даврини ўз ичига олади. Умумий ўрта таълим қуйидаги даврларга бўлинади:\nбошланғич таълим – 1-4-синф;\nтаянч ўрта таълим – 5-9-синф;\nўрта таълим – 10-11-синф.


Иккита қўл билан сўрашиш шартми? | Azon.uz - Ахборот-таҳлилий портал\nИккита қўл билан сўрашиш шартми?\n1997 11:00 09.01.2020\nРосулуллоҳ соллаллоҳу алайҳи васаллам мутлақ қўл бериб кўришишга буюрганлар. Бир ёки икки қўл деб очиқ айтмаганлар. Шунинг учун икки сурат жоиздир. Мана шу муҳаққиқ уламоларнинг раъйидир. Албатта, энг яхшиси ва суннат йўли, икки қўл билан кўришишдир. Чунончи, ҳазрати Абдуллоҳ ибн Масъуд розияллоҳу анҳу қўл бериб кўришиш кайфиятини нақл қилганлар. У кишининг қўллари Набий соллаллоҳу алайҳи васалламнинг икки қўллари ўртасида эди. Айни шундан имом Бухорий раҳматуллоҳи алайҳ икки қўл билан кўришишни собит қилганлар. (Саҳиҳи Бухорий, 6265 рақамли ҳадис)\nМавлоно Холид Сайфуллоҳ Раҳмоний.\n“Китабул фатаво” китобидан Абдулқайюм Комил таржимаси


3 ойлик жажжи Мустафо жигар ўсимтаси касаллигидан азият чекяпти. У кўмакка муҳтож\nФарзанд – оила қувончи, бахти ва ҳаёт давомчиси. У нафақат мустаҳкам қўрғон, балки жамият ва юрт учун ҳам азиздир. Ҳар бир ота-она фарзандини соғлом дунёга келтириб, ибратли инсон сифатида камолга етказиш ва эл-юрт орасига қўшишни орзу қилади. Йиллар давомида эса зурриёди бахт-у роҳатини кўришга интилиб яшайди.\nПойтахтимизнинг Олмазор тумани, “Қорақамиш” ½, 7-кўп қаватли уй, 37-квартирада истиқомат қилувчи Гулруҳ Ғанихонова туғилганига эндигина 3 ой бўлган ўғли Мустафо Алимовни соғлом ҳаётга қайтариш умидида яшамоқда. Бегуноҳ ва беғубор чақалоқнинг жигар ўсимтаси хасталиги билан она қорнидан тушгани киши қалбини тирнаши шубҳасиз.\nГўдакнинг волидаси Гулруҳ Ғанихонованинг айтишича, фарзанд туғилганидан бир ой ўтиб, унинг қорни шиша бошлаган. “Тезда ўтиб кетар”, деган фикрда вақтни эрта бой берган ота-она кунлар, ҳафталар ўтгач, иситмаси юқорилаган 2 ойлик чақалоғини врачлар ҳузурига олиб боришади. Шифокорлар кичкинтой шамоллаганини айтиб, уларга зарур дорилар рўйхатини тутқазишади. 5 кун давомида уй шаротида муолажа олишса-да, дорилар сира фойда бермай, иситма ҳам пастламайди. Онколог врачнинг кўриги жараёнида жажжи Мустафода туғма жигар ўсимтаси борлигини аниқланади ҳамда уни тезда Ҳиндистонда даволатиш лозимлигини таъкидлашади.\n- Ўғлимнинг жигарини ярмидан кўп қисмида ўсимта мавжуд, - дейди Гулруҳ Ғанихонова. – Шу сабабли унинг қоринчаси шишиб кетган. Икки нафар фарзандимиз бор. Тўнғичимиз қиз. Оилада фақат турмуш ўртоғим ишлайди. Унинг ойлиги тирикчилигимизга базўр етади. Мустафонинг Ҳиндистонда даволаниши учун тахминан 30-35 минг АҚШ доллари керак бўларкан. Қариндош-уруғлар, саховатпеша инсонлар ёрдами билан 19 минг АҚШ доллари йиғилди. Қолган маблағнинг тўпланишида яна юртдошларимизга, савобталаб одамларга кўмак беришларини илтимос қилиб қоламан. Моддий томонлама имконияти йўқлар дуо қилишларини сўрайман. Ҳеч бир онанинг фарзанди Мустафо сингари оғир дард билан дунёга келмасин. Хонадонларимизда ўғил-қизларимизнинг ўйин-кулгуси, шўх қийқириқлари доим жаранглаб турсин.\nАзиз ватандошлар! Катта синов олдида турган 3 ойлик Мустафо Алимовнинг фарзандларимиз, набира ва жиянларимиз сингари соғлом ўйнаб юриши ва ота-онасининг орзу-мақсадларини амалга оширадиган ўғлон бўлиб улғайишига қўлимиздан келганича ҳисса қўшайлик. Зора, сизу бизнинг дуоларимиз, имконият даражасидаги моддий кўмагимиз сабаб Мустафонинг ҳаёти сақланиб қолса.\nБемор Мустафо Алимовнинг зарурий маълумотлари:\nОтаси Бекзод Алимов номига очилган карта:\nМижоз аризасига асосан картадан картага пул ўтказилганда: 23118000600000454001\nБошқа ташкилотлардан келиб тушган маблағлар транзити: 23120000200000454001


Адашиб ташланган пул – mulkdor.com\nDecember 18 2018, 04:12 АхлоқДинЖамиятМаданиятМафкурамизМаънавиятМаърифатТаълим-ТарбияЎзбекистонҚадриятлар\nЭрталаб телефонимга смс хабар келди. Қарасам “ҳисобингиз 30 минг сўмга тўлдирилди” деган ёзув. Ҳайрон бўлдим. Мени ҳисобимга унақа 30 минг сўм ташлайдиган сахий дўстларим йўқ. Демак, кимдир адашиб ташлаб юборган. Кимлигини эса билмайман. “Ишқилиб ким бўлса ҳам боғлансин-да”, деб кутаяпман, кутаяпман, қани энди кимдир “адашиб сизни ҳисобингизга пул ташлабман” деб боғланса.\nЎша куни тушдан кейин Тошкентдан қайтар эканман бегона бир номердан қўнғироқ бўлди;\n– Ака, адашиб сизни телефон рақамингизга пул ташлабмиз.\n– Ҳа тўғри. Ҳозир йўлдаман. Биринчи пайнет чиқиши билан пулингизни қайтариб ташлайман.\n– Ака, пайнет қилишингиз шарт эмас. Ҳозир смс жўнатдим. Пайнетдан код боради. Шу кодни рақамини менга айтсангиз бўлди. Пулни сизни ҳисобингиздан қайтариб оламан.\nГаплашиб турганимиз асносида смс хабар келиб қолди. Қарасам коди бор. Ўша кодни телефон қилган болага айтдим. У раҳмат айтиб алоқани узди.\nМени эса елкамдан тоғ ағдарилгандай бўлди.\nЭсимда, бундан икки-уч йил аввал салмоқли суммани пайнетдан телефон рақамимга ўтказаман деб битта рақамда адашиб бошқа рақамга ташлаб юборибмиз. Айб мендан ўтган. Пайнетчи болага рақамимни ўзим нотўғри айтганман. Ўшанда пайнетчи бола мени пулимни адашиб ташлаб юборган рақамни айтди. Мен у билан боғланиб пулимни қайтаришини сўраш учун қўнғироқ қилаяпман. Қўнғироғимга ёши 50-60 лар атрофида деб чамаладим аёл киши жавоб берди.\n– Ало, ассалому алайкум.\n– Хола яхшимисиз?\n– Хола, хозир пайнетчи бола мени пулимни сизга адашиб ташлаб юборибди. Шуни қайтариб ўзимга ташлаб юборсангиз?\n– Мени унча пулим йўқ.\n– Хола, хозир бўлмаса майли бўлиб-бўлиб кейинроқ ташлаб юборинг.\n– Мени кейин ҳам пулим бўлмайди. Ким сенга адашиб мени хисобимга пул ташла деди?\n– Хола, рақамингизга тушган ўша пул бировни ҳаққи, қайтаришингиз керак-ку!\n– Бор, бошимни оғритма. Мен сени ҳам танимайман, пулингни ҳам билмайман. Адашмагин эди.\nШу пайт холанинг ёнларида эркак кишининг овози эшитилди; “Тинчликми? Бер-чи телефонни буёққа.\nШу пайт амаки, бояги холани эри бўлса керак баланд овозда гап бошлади;\n– Ҳа болам, тинчликми?\nАмакига бўлиб ўтган ишни, холага айтган илтимосимни қайтардим.\n– Болам, адашган бўлсанг сен адашгансан. Қўлингдан келса пулингни қайтариб ол. Бўлмаса бизни бошимизни оғритма, – амаки шундай деб телефонни ўчирдилар.\nЎшанда ўша холадан хам, амакидан ҳам қаттиқ хафа бўлдим. Агар шу ишни ёш одам қилса хафа бўлмасдим. Ёшни шайтони кучли бўлади. Аммо ёши бир жойга борган одамларни бировни ҳаққидан қўрқмасликларини кўриб ҳайрон қолган эдим.\nАйтишингиз мумкин, уларни ростдан пулни қайтаришга шароитлари бўлмагандир деб. Мен ундай деб ўйламайман. Агар уларни шароитлари ёмон бўлса ва пулни қайтара олмасалар улар узр сўраб қўярдилар. Улар эса узр сўраш уёқда турсин, ҳатто осмондан келдилар.\nЎшандан буён телефон рақамимга бир неча марта кимлардир адашиб пул ташлади. Ўшандай ҳолатларда мен интизорлик билан адашиб пул ташлаганларнинг менга қўнғироқ қилишларини кутаман Яратганга ҳисобсиз ҳамдлар бўлсин, ҳаммасини эгаларига қайтардим. Бундан кейин ҳам қайтараман. Зеро бировнинг ҳаққини ўзлаштириб гуноҳга ботишни ҳеч ҳам хоҳламайман.\nНавқирон ёшдаги нимжон тил\nБугун ўзбек тилига давлат тили мақоми берилганига 30 йил тўлди. Навқирон ёшга кирган бўлсаям, ўта нимжон. Куч-қувватга тўлолмаяпти. Халқаро тадбирларку нарёқда турсин, ...\nТошкентда 9-синф мактаб ўқувчиси дераза ойнасидан ...\nТошкентдаги 17-сонли мактабнинг 9-синфида ўқийдиган қиз мактабнинг иккинчи қават деразасидан ўзини ташлаган, деб ёзади “UZ24” сайти. Ҳодиса бугун, 29 апрель куни соат 12:30 ...\nАхлоқApril 29 2019, 03:04


“Дарёмизни асфальт заводи эгаси хусусийлаштириб олди”\nОзодликка келган шикоят хатларидан бири муаллифининг ёзишича, унинг ҳамқишлоқлари қишлоқдан оқиб ўтувчи Чирчиқ дарёсидан тош-шағал ололмай қолган, чунки дарёни Чирчиқ шаҳридаги ғишт заводининг эгаси хусусийлаштириб олган.\nОзодлик шикоятни ўрганар экан, муаммо замирида информация тақчиллиги ётганини аниқлади.\nОзодликка келган шикоят хатини қуйида таҳрирсиз, айнан келтирамиз:\n“Daryodan oqib toplangan qum, tosh, va shagalni uy xovli uchun qurilishga ishlatish uchun ololmayapmiz, M. aka (исм хатда тўлиқ келтирилган – таҳр.) degan qishloq boyi xech kimga bermaydi, xashar yoli bilan tosh yoki qum kavlab olmoqchi bolsak ushlab olsa jazo sifatida 1 xafta zavodida ishlatadi axir daryodagi qum tosh tabiatniki xamma uchunku tuman xokimiyatiga arz qilganimiz bilan bari bir foydasi yoq, chunki ularni kuchi etmaydi, yuqori tashkilotlarga arz qilishga esa bizning qolimiz etmayapti, maslaxat bering iltimos”.\nХат муаллифи билан боғландик ва унинг Тошкент вилояти, Бўстонлиқ тумани, Абай қишлоқ фуқаролар йиғинидаги Қорабой қишлоғидан эканлиги маълум бўлди.\nИсми сир қолишини истаган қорабойлик фуқаро (“М. аканинг қўли узун, мени таниб қолса, ҳар нарса қилиши мумкин”, деди у) ўз хати мазмунини айтиб берди.\nУнинг айтишича, Қорабой қишлоғи аҳли азалдан тош-шағални Чирчиқ дарёси ўзанидан олиб келган. Эндиликда эса, дарёдан тош-шағал олиш ҳуқуқи фақат Чирчиқда ғишт заводи бор М. аканики бўлиб қолдики, натижада қишлоқликлар тош-шағални 40-50 км узоқликдан ташишга мажбур бўлмоқда, сарф-ҳаражат ҳам шунга мутаносиб 4 – 5 марта кўпайиб кетмоқда.\nОзодлик “Чирчиқдаги ғишт заводининг эгаси, Чирчиқ дарёсини хусусийлаштириб олган М. ака” билан боғлана олмади.\nБироқ Тошкент вилояти Экология ва табиатни ҳимоя қилиш қўмитаси расмийсининг Озодлик саволларига берган жавоблари шикоят муаллифининг ҳақиқатни қайси йўналишда излаши учун муҳимдир.\nҚўмита расмийси жавобларининг қисқа мазмуни:\n1. Қорабойлик шикоятчи учун нохуш хабар: Аҳоли дарёдан тош-шағал олиши мумкин эмас. Яъни шикоят муаллифи ёзганидай “daryodagi qum tosh tabiatniki xamma uchun” эмас.\n2. Дарёдан тош-шағал олиш ҳуқуқи юридик шахсларга муайян шартлар билан берилиши мумкин.\nДемак, Қорабой қишлоғи аҳолиси ва ҳудуддаги давлат идоралари “М. ака”нинг дарёдан фойдаланиш ҳуқуқини берадиган ҳужжатлари бор-йўқлигини суриштириб кўрса бўлади.\nТошкент вилояти Экология ва табиатни ҳимоя қилиш қўмитаси расмийси дастлабки саволимизга жавобни дарёдан фойдаланиш учун бериладиган ҳуқуқ шартларини тушунтиришдан бошлади:\nТошкент вилояти Экология ва табиатни ҳимоя қилиш қўмитаси расмийси жавоблари:


«Наврўз жилолари» номли фотокўргазма очилишидан\nТошкент фотосуратлар уйида Усмон Ҳосилнинг Наврўз умумхалқ байрамига бағишланган «Наврўз жилолари» номли шахсий фотокўргазмаси очилди.\nФольклоршунос олим, филология фанлари доктори, профессор Усмон Ҳосил олдинги театр рассомчилик институтининг режиссёрлик факультетини тамомлаган. Аммо у мазкур соҳа йўлидан эмас, аксинча илм йўлини танлади. У олим сифатида бир нечта китоблар ёзди. Хусусан «Табиат байрамлари», «Бўш вақт ва дам олиш маданияти», «Наврўз», «Ўзбек халқ ўйинлари», «Ўзбек халқи байрамлари» шулар жумласидан. Лекин санъатга ошуфталик унинг хоббийига айланиб қолди. Хаваскорликдан бошлаган санъат мана бугунги кунга келиб профессионал даражага кўтарилди. Усмон Ҳосил гуруҳий кўргазмалардан ташқари бир қанча шахсий кўргазмалар муаллифи ҳамдир. Ҳозирда олим Камолиддин Беҳзод номидаги миллий рассомлик ва дизайн институтида талабаларга илм бериб келмоқда.\nКўргазмага Усмон Ҳосилнинг яқин дўстлари, ҳамкасбу шогирдлари ташриф буюрди. Кўргазмада Ўзбекистон Бадиий Академиясининг Бош илмий котиби Феруза Абдуллаева, Ўзбекистон халқ рассомлари Рустам Худойберганов ва Алишер Мирзаев, Мирзо Улуғбек номидаги Ўзбекистон Миллий университети доценти Баҳодир Ҳусанов, Камолиддин Беҳзод номидаги миллий рассомлик ва дизайн институтининг маънавий-маърифий ишлар бўйича проректори Дилфўза Раҳматуллаевалар сўзга чиқиб, олим шахсияти ва ижоди ҳақида илиқ фикрлар билдирди.\nКўргазмада муаллифнинг 70га яқин фотоасарлари намойиш этилган. Фотоларнинг деярли барчаси маданият ва санъат фалсафаси, фольклор анъаналарининг нафаси уфуриб туради. Асарларда асосан баҳор табиати ва руҳияти акс этган бўлиб, яш-яшил далалар, лолазору қизғалдоқлар, хуллас барчасида гўзаллик таровати намоён бўлган.\nКўргазмага қўйилган суратлар орасида:\n«Бодом гули — баҳор чорловчиси»\n«Қор ёғса ҳам гўзаллик йўқолмайди»\n«Лолалар — баҳор маликаси»\n«Улоқ — дўстона кураш»\nЎзбекистон халқ рассоми, Рустам Худойберганов:\nОчиғи, суратларга қараб ёшликнинг беғубор дамлари ёдимга тушди. Мен ҳам болалик чоғларига яна қайтгим келди. Кайфиятим кўтарилди. Шунингдек, суратларда Наврўз, лолақизғалчоқ сайллари, улоқ, хўроз уруштириш, кураш каби бир қатор миллий ўйинларимиз акс этиб турибди. Муҳими барча суратларда кўтаринки кайфият. Бу суратларни томоша қилган кўз борки, ҳаётга бўлган муҳаббати, яшашга нисбатан интилиши ошади.\nФотокўргазмадан фотоҳисоботни бу ерда кўринг. Эслатиб ўтамиз, кўргазма 20 мартга қадар давом этади.\nНашр санаси: 15-03-2017


«Усмонийлар империяси тарихи» туркумидан: «ҚУЛЛИКДАН СУЛТОН ДАРАЖАСИГА ЕТА ОЛГАН КАНИЗАК» - Узбек ибратли хикоя (реал)\nКизикарли маълумотлар 97\nТуш табири 1759\nСевги хакида шерлар 301\nVatanda.Com » Хикоялар » «Усмонийлар империяси тарихи» туркумидан: «ҚУЛЛИКДАН СУЛТОН ДАРАЖАСИГА ЕТА ОЛГАН КАНИЗАК»\nУсмонийлар империяси тарихида ақлан заиф подшолар ҳам яшаб, ҳукмронлик қилгани кўпчиликка аён. Шундайлардан бири султон Аҳмаднинг ўғилларидан бири Иброҳим эди. У болаликдаги жаллодлар ташрифидан қўрқиш туфайли ақлан заиф ҳолатга етган. Шунга қарамай, ягона меросхўр сифатида империя тахтини эгаллай олган. Султон Иброҳимнинг севимли канизакларидан бири Телли Хумошоҳ эди. У ҳамиша сочларига ялтир-юлтир ипларни бойлашга иштиёқманд бўлгани боис Тўпқопи саройидагилар «Телли» дея лақаб қўйиб олишганди.\nХумошоҳ жажжи қизалоқлик пайтида саройга келтирилган. Орадан кўп ўтмай, вояга етди ва султон Иброҳимнинг эътиборини қозона олди. Султон Иброҳим уни хос канизакка айлантирди. Хумошоҳ бир қатор ҳуқуқларга эга бўлди. Уни саройдагилар, ҳатто, Иброҳимнинг онаси Кўсем султон ҳам ёқтирмасди. Чунки Хумошоҳ ўзига султон тарафидан ҳадя қилинган ҳуқуқлардан унумли фойдаланарди. Айнан унинг таъсири остида султон Иброҳим онаси Кўсем султонни саройдан ҳайдаб солиш ҳақида фармон берган. Бу ҳам камлик қилгандек, опа-сингилларини Хумошоҳнинг хизматини қилишга мажбур этган. Ана шундай кунларнинг бирида ақлан заиф Иброҳим Хумошоҳга фавқулодда озодлик ҳадя этди. Ўша давр қонунларига кўра, подшо канизакка, яъни, қулга расман уйланиши тақиқланарди. Буни ақлан заиф Иброҳим ҳам яхши билган. Шу сабабли Хумошоҳни вақтинча озод этиб, алоҳида саройга кўчиб ўтишини таъминлади. Бу марҳум Сулаймон Қонунийнинг синглиси Хадича ва Сулаймон даврида буюк вазир лавозимини эгаллаган, кейинчалик туҳматга қолиб султон Сулаймон тарафидан қатл этилган Иброҳим Паргалига тегишли сарой эди. У йиллар ўтиб таъмирга жуда муҳтож бўлиб қолганди. Султон Иброҳимга шу ҳақда хабар етказишганда, у хазинада маблағ кам қолганидан воқиф бўлди ва сира ўйлаб ўтирмай, ёничарларга бозорга бориб савдогарларнинг пулларини тортиб олишни буюрди. Шу йўл билан Хумошоҳ яшаши лозим бўлган саройни таъмирлатиб берди.\nОрадан бирмунча вақт ўтиб, Хумошоҳ яна Тўпқопи саройига қайтди. Бу гал қул эмас, султон мақомида кириб келди. Тез фурсатда султон Иброҳим Хумошоҳга расман уйланди ва тантанали тўй маросимига империянинг энг кўзга кўринган айёнлари ташриф буюрди. Барча биларди. Султон Иброҳим ақлан заиф. У кўнглига келган ишни қилади. Шунинг учун ҳеч ким унга қарши гап айтиб ўтиришни ўзига эп кўрмасди.\nХумошоҳ Иброҳимга ўғил ҳадя этди. Ана энди унинг Тўпқопи саройидаги ҳурмати ва ҳокимлик даражаси максимал тарзда юқорилади.\nАфсуски, Кўсем султон ақлан заиф ўғли султон Иброҳимни ер-у кўкка ишонмаса-да, уни тўхтатишга мажбур эканини чуқур ҳис этарди. Бу кетишда империя ер билан яксон бўлишини ҳам кўнгли сезганди. Ана шуларни ўйлай-ўйлай, Кусем султон бошқа ўғиллари каби суюкли ва ягона ўғли Иброҳимни ҳам қатл эттирди.\nСултон Иброҳимнинг ўлимидан сўнг Хумошоҳ ўғли билан бирга Эски саройга қувиб солинди. Бахтга қарши Хумошоҳнинг ўғли узоқ умр кўрмади. Чақалоқлигидаёқ оламдан ўтди. Хумошоҳнинг ўзи эса шундан кейин ҳам ҳеч кимга кераксиз бир аёл сифатида 10 йил умр кўрди. У 38 ёшида оламдан ўтди.\n02/06/2020 Кичкинтойлар ҳақидаги қизиқарли фактлар\n01/06/2020 Жонни Депп ҳақидаги 14 та қизиқарли маълумотлар\n03/06/2020 Азизим, меҳрингиз қизғонманг мендан\n03/06/2020 Оппоққина қушгинам (ҳикоя)\n05/06/2020 Ҳуррем ва султон Сулаймоннинг биз билан замондош бўлган авлодлари\n03/06/2020 Бугун сени кўзларингни соғиндим\n04/06/2020 Алберт Эйнштейннинг ҳаёт маслаҳатлари\n03/06/2020 Эй Севгилим!\n03/06/2020 Мени йиғлатган ҳикоя\n03/06/2020 Сизга ёмонлик қилганларга


Надаль "Ролан Гаррос" учинчи давра учрашувини ўтказди / Olamsport.com\n28 май 13:42\nНадаль "Ролан Гаррос" учинчи давра учрашувини ўтказди\nТеглар : Рафаэль НадальРолан Гаррос\nФранциянинг Париж шаҳрида ўтказилаётган теннис бўйича "Катта Дубулға" туркумига кирувчи "Ролан Гаррос" ўзининг қизғин палласига кириб боряпти.\nДунёнинг бешинчи ракеткаси Рафаэль Надаль Франция Очиқ чемпионатининг учинчи даврасида ATP рейтингида 29-ўринни эгаллаб турган нидерландиялик Ботик ван де Зандшульпни уч сет натижасига кўра мағлубиятга учратди - 6/3, 6/2, 6/4.\nИкки соату 12 дақиқа давом этган баҳсда испаниялик теннис юлдузи 2 та эйс, 6 та брейк-пойнтни амалга ошириб, 1 та қўшхатога йўл қўйди. Ботик эса 3 та эйс, 3 та қўшхато ва 1 та қўшхато қайд этди. Бу теннисчиларнинг ўзаро ўтказган илк учрашуви эди.\nЭнди Надаль "Ролан Гаррос" турнирининг тўртинчи босқичида канадалик Феликс Ожега қарши кортга чиқади.\n"Ҳурмат сабаб итимга унинг исмини қўйганман". Серена Уильямс "Уимблдон"да қайси эркак теннисчига мухлислик қилишини айтди 0\nЖокович ва Надаль ўртасида навбатдаги финални кўрамизми? "Уимблдон-2022"ни томоша қилиш учун 10 сабаб 0\nРафаэль Надаль "Уимблдон"га тайёргарлик ҳақида: "Мақсадга эришилди" 0


19.02.2019 10:56 0 148\nЖуда кўп сонли америкаликлар назарида ёмон бошқарув — мамлакатнинг энг катта муаммоси. Бунга «Gallup» хизмати ўтказган сўровнома шоҳидлик беради.\nРеспондентларнинг 35 фоизи юқоридаги фикрда, бу 2013 йилги сўровнома натижасидан 2 фоизга ёмон. Ҳа, самарасиз бошқарув — америкаликлар учун энг катта муаммо, у ҳатто иммиграция (19 фоиз) ва соғлиқни сақлаш (6 фоиз) масалаларидан ҳам долзарброқ.\nСоциологлар бу ҳолатни Дональд Трампнинг президентлиги билан боғлашяпти — у келганидан бери, 2018 йилнинг ноябрь ва декабрь ойларини истисно қилганда, аксарият америкаликлар ҳар ойнинг энг катта муаммоси сифатида бошқарув тизимини тилга олишмоқда.\nАҚШ бошқарув сўровнома


Kutubxona - Asliddin Mustafoev. Fanodagi chiziq (hikoya) / Kiril\nSiz shu sahifadasiz: Asliddin Mustafoev. Fanodagi chiziq (hikoya) / Kiril\nМуаллиф Аслиддин Мустафоев\nАсар номи Фанодаги чизиқ (ҳикоя)\n- Аслиддин Мустафоев\n«Ёшлик» журналининг 2012 йил 4-сонидан олинди\nФанодаги чизиқ (ҳикоя)\nУмрининг охирги дақиқасигача бир оғиз сўз демаган инсоннинг айни жон берар вақтида тилга кириши жуда ғаройиб ҳол эди. Бу ҳолат бир менга эмас, балки уни таниган, билган ҳатто эшитганларнинг ҳам барчасини ҳайратлантирди.\nЎша куни на қўли, на оёғи ва на кўзи қолган бу бемор жон берар пайтида тилга кирди. У шундай баланд овоз билан гапирдики, жарроҳлик хонасидагиларнинг барчаси музхонага ташланган балиқдай қотиб қолишди. Xаёлимизни бир жойга жамлаб, то ўзимизга келгунимизча бемор аллақачон узилганди. У нималар деб гапирганини ҳеч ким тушунмади. Овози чиқиши билан гўё қайтариб бўлмас бир офат келаётгандай ҳамма ўзини йўқотиб қўйганди. Неча йиллик тажрибаси бўлган бош жарроҳ ҳам бундай ҳолатга биринчи бор дуч келиши бўлса керак, азбаройи ҳаяжонга тушиб қолганидан оғзини каппа-каппа очар, кўзлари соққасидан чиқиб кетгудек бўлиб, гоҳ чапдан ўнгга, гоҳ ўнгдан чапга айланарди. Бу ҳолни кўриб ёрдамчи шифокор, ҳамшира, фаррош аёл, барчаси мурда билан ишлари бўлмай қолди. Бош жарроҳнинг атрофида гир айланиб, унга «биринчи ёрдам» тараддудига тушиб кетишганди. Мен эса қўлимдаги жарроҳлик пичоғини маҳкам тутганча мурдага қараб турардим. Уни биринчи маротаба кўрган одам бу хонада турганлардан ҳам баттарроқ ҳолатга тушиши аниқ эди. Унинг ташқи тузилиши инсон қиёфасидан бутунлай узоқлашиб кетганди. Мурданинг бир пайтлар ўйиб олинган кўзлари ўрнида терак пўстлоғида пайдо бўладиган холчаларга ўхшаш чуқурчалар бор эди. Фақат улар горизонтал ва кетма-кет жойлашганлиги учун уқувсиз ҳайкалтарош ясаган беўхшов юмуқ кўзга ўхшаб кетар, икки қўли ва оёқлари қирқиб ташланганлигидан унинг бутун жуссаси эндигина тайёрланиб, ўрнатишга тахт қилинган бюстни эслатарди. Офтоб кўрмаган, сарғиштоб юзига қараб мурда анча вақтдан бери тўшакка михланиб қолганини билиш қийин эмасди. Жуссага тикилиб турарканман, миямга келиб қолган саволга жавоб ахтара бошладим. Нима учун бундай бўлди? Ҳа, бу савол биринчи марта хаёлимга келиши эди. Нега шу пайтгача келмаганига ўзимнинг ҳам ақлим етмасди. Ахир уни илк маротаба кўрганимдаёқ ёки ундан кейин ҳам шу савол туғилиши мумкин эди-ку?\nБеморни биринчи бор кўрган куним ишга келганимга тўққиз ой бўлганди. Ўшанда у икки оёғи кесиб ташланган, ногиронлар аравачасида турарди. Ранги бироз синиққан, бироқ эгнидаги замонавий кўйлак, соқолининг қиртишлаб олингани, сочининг бир тарафга силлиқ қилиб таралганлиги, билагидаги мускулларнинг бўртиб чиқиб туриши буни билинтирмасди. Қаттиқроқ разм солмаса деярли сезилмасди. Оёқларидан ташқари, бошқа барча аъзолари соппа-соғ бўлиб кўрингани учун унга унчалик эътибор бермагандим. Аммо ишхонада кимдир беморнинг тилсиз эканлигини айтганидан сўнггина қизиқишим ортиб, навбатчиликда қолган куним касаллик варақасини кўриб чиқишга киришдим. Оёғининг кесиб ташланишига сабаб бўлган ташхисдан фиғоним фалакка чиқди. Неча йиллардан бери ишлаб, ўз ишининг устаси бўлган шифокорнинг қилган ишидан ҳайратда эдим. Касаллик варақасига «варикоз» ёзилган бемор оёғининг кесиб ташланиши ҳақиқатдан ҳам ажабланарли эди. Бундан бир жаҳлим чиқса, бир жарроҳ бесабаб бу ишни қилмагандир, деган ўй билан уни оқлардим. Бироқ ҳақиқат айтилмаган сўздай мавҳум эди. Бу сўзни айттириш учун эса мен турли йўлларни ўйлаб топардим. Бироқ уддасидан чиқолмай хунобим ошарди.\nКун билан тун худди йил чироқларидек тинимсиз ўрнини бир-бирига бўшатиб берарди. Жумбоқ эса жумбоқлигича қолаверди. Унга бўлган қизиқишим сўниб, бемор тўғрисида ўйламай қўйдим. Марҳумга ўхшаш беморлар кўпчиликни ташкил қилганидан бўлса керак, энди шифохонанинг «ҳаво»сига ўрганиб кетгандим. Лекин марҳумчалик ҳеч бири менда чуқур таассурот қолдирмаганди. У гарчи гапирмаса-да, айтмоқчи бўлган гапларини кўл ҳаракатларидан ёки кўзларидан ўқиб олиш қийин эмасди. У доим табассум билан қараб турар ва жони чекаётган азобларни сездириб қўймасликка уринарди. Бироқ беморнинг кўзларига боқиб, у билан суҳбатлашиш жараёни кўпга чўзилмади. Юрагимдан отилиб чиқишга уринган исён бош жарроҳнинг ўтли қарашлари олдида бош эгиб, сўнаётган чўғдек хиралашиб борарди. Бош жарроҳ беморнинг кўзларида «катаракта» бор, дея ташхис қўйган, аммо жарроҳ катарактани эмас, балки кўзнинг ўзини олиб ташлашни қарор қилганди. Бу ишга аралашмайман деб бош тортолмадим. Гўё кимдир бўғзимдан олиб, «Гиппократ қасами»ни бузаяпсан, дегандай бўлаверди. Ваҳоланки, беморнинг кўзлари соппа-соғ, биз эса уларни олиб ташлашимиз керак. Қандай бедодлик, дея ҳайқиргим келарди. Бироқ беморнинг бамайлихотир ўтиришини кўриб шаштимдан тушдим. Беморни ёмон кўриб кетдим ҳам. У эса биз айтган нарсаларни иккиланмай бажарарди. Жарроҳлик столига ётгунича унинг кўзларида ҳаёт акс этиб турди. Фақат наркоз таъсиридан сўнг ёниб турган кўзлар, бир лаҳза ичида, ҳаётга тўймай жон берган мурданинг кўзларига ўхшаб қолди. Минг-минглаб тирикларни «ёриб», кўникиб кетган жарроҳ учун сўниқ кўзларни кўчириб олиш одатий ҳол эди. У худди кулчача ясаш учун хамирдан бир чимдим олган новвойдай кўзларни жойидан кўчириб ташлади. Беморнинг кейинги ҳаёти бундан-да аянчли бўлишини билиб, сезиб турсак-да, биронтамиз гапиришга ботинолмасдик. Мана шу лаҳзаларда тилсиз беморга ҳавасим келиб кетди. Гапиролмаслик ҳам бир тарафдан бахт эканлигини англаб етдим. Энди бемор кўзсиз, оёқсиз яшашга маҳкум этилганди. Бош жарроҳнинг «Эндиги навбат қўлига», деганида ҳам индамадим. Мендаги куч-ғайрат йўқолиб бораётгандек эди гўё. Улар нима деса, шунга кўнишга ўрганиб қолгандим. Беморларнинг барчаси бир-бирига ўхшаш бўлганлиги учунми, назаримда, уларнинг руҳиятига сингишиб кетаётгандек эдим. Бемор оёғининг кесилиши, кўзининг ўйиб олиниши ва навбат қўлининг ҳам кесилиш жараёнлари қисқа вақтлар ичида амалга оширилаётгандек эдики, буларнинг барчасига эндиликда кундалик машғулотни такрорлаётгандек беҳафсала қарардим.\nБемор қўли кесилади деган куни кечаси билан ухлолмай чиқдим. Қўлларим қақшаб, гўёки менинг қўлларим қирқиладигандай босинқираб, уйғониб кетавердим. Эрта тонгдан ғашлик ҳукм сура бошлаган кўнгилга таскин бериш учун чора тополмай, ишга отландим. Шифохонада барча оёққа турган, у томондан бу томонга зир югуришарди. Бир неча муддат қўл-оёғи кишанланган маҳбусдай қимир этмай турдим-да, кейин бемор ётадиган хонага шошилдим. У хонада ногиронлар аравачасида ўтирганча граффел билан приборга нималарнидир ёзарди. Буни кўриб ҳайратга тушдим. Бемор қачонлардир «Браел ёзуви»ни ўрганган ва ҳозир ўша илмини амалда қўллаётганди. Кўзи ожизларнинг махсус дафтар-қаламини ким қачон келтириб бергани яна бир жумбоқ эди. Шу лаҳзаларда мен бу ҳақда ўйламасдим. Ўйлаганим: гунглар алифбосини, браел ёзувини қачон ўргана қолди экан? Ахир у туғилганидан буён шифохонадан кўчага чиқмаган бўлса. Буни менга қоровул айтиб берганди. «Бола чала туғилган, асраб қолишнинг иложи йўқ», деган хабарни эшитган ота-онаси «Умидимиз сиздан» дея бош жарроҳга чақалоқни ташлаб кетишган экан», деганди ўшанда қоровул. Шу кетганича қайтиб бирор маротаба хабар олишмаган экан. Аслида эса бола чала туғилмаган. Фақат бош суяги жуссасига нисбатан каттароқ бўлган. Нега бола туғруқхонада эмас, айнан мана шу шифохонада туғилган, деган савол кўнглимга келганди ўшанда. Бироқ савол туғилиши қанчалар табиий бўлса, унинг жавобсиз қолиши ҳам шифохонадагилар учун шунчалар табиий эди. Ишчиларнинг ҳаммаси «программа»лаштирилган роботларга ўхшаб бош жарроҳнинг чизган чизиғидан чиқмасди. Бош жарроҳ ҳам ўзича буйруқ бермас, биз учун мавҳум бўлган кимнингдир буйруғига итоат қиларди.\nТо ҳамшира қиз келиб, «Операцияга тайёрланар экансиз», демагунича уни кузатиб турдим. Ҳамшира менга гапириш мобайнида беморнинг қўлидагиларни тортиб олиб дераза токчасига итқитиб юборди-да, аравани итариб йўлакка чиқди. У беморни жарроҳлик хонасига олиб кетаётган эди.\nМени яна хаёллар чулғаб олди. Улар бемор аравасининг ғилдиракларига осилиб, жарроҳлик хонасига шошиларди. Ҳозир беморнинг қўли ҳам кесилади. Кейин нима бўлади? Кейин бемор бундан ҳам даҳшатлироқ ҳолга тушиб қолади. Нималарнидир ёзиб, ўзини овунтириб яшаётган бемор қўлидан ҳам айрилса, ҳаётдан бутунлай узилиб қолади-ку! Бунга йўл қўймаслик керак. Лекин қандай қилиб? Шу пайт кўз ўнгимдаги девор, девордаги тиббиётга оид суратлар, йўлак, буларнинг барчаси сув солинган шаффоф идиш ортидан қарагандек кўрина бошлади. Бошимни кимдир қаттиқ қисаётгандек туюлди. «Қон босимим кўтариляпти». Миямдаги биринчи сигнал аниқ ва бехато ташхис эди. Бироз муддат ҳеч нарсани ўйламасликка тиришиб, деворга суяниб турдим. Организмим тўлиқ ўзини тикламаган бўлса-да, ўзимни озроқ енгил ҳис қилгач, жарроҳлик хонасига жўнадим. Энди қарорим қатъий эди – бемор қўлининг кесилишига йўл қўймайман! Шунча вақт азоб тортгани етади. Ҳаётимда ҳеч бўлмаса бир маротаба кимгадир яхшилик қилай... Йўқ, ниятим амалга ошмаслигини сал фурсатдан кейин англадим. Етиб борганимда жарроҳлик хонаси тақа-тақ беркитилган эди. Операциягача ҳали чамаси ўн дақиқача бор, аммо эшик аллақачон берк. Ўзим ҳам бу операцияга қатнашишим керак-ку? Нима учун бундай қилишди? Ҳозир таажжубланиб ўтирадиган пайт эмас эди. Эшикни қаттиқ уриб бақира кетдим: Очинглар эшикни! Мен киришим керак, очинг эшикни! Эшитяпсизларми?!\nИчкаридан ҳамширанинг овози келди:\n– Ҳалал берманг. Киришингизга рухсат йўқ. Бош жарроҳ шундай деди.\n– Ҳаққи йўқ унинг! Беморнинг қўлини кесишга ҳаққи йўқ! Мен киришим керак, очинг эшикни, – чинқирдим томоғим қирилгудек бўлиб.\n– Бировларнинг тақдирини ўзгартиришга сенинг ҳаққинг йўқ. Иштирок этишинг мумкин, холос. – Энди йўғон овоз келди ичкаридан. Бу бош жарроҳ эди.\nУнинг овозини эшитиб негадир бўшашиб кетдим. Эшикка суянганча ўтириб қолдим. Қизиқ, овоз қулоғим остида худди нинаси бир чизиққа тузиб қолган пластинкадай такрорланарди: «Бировларнинг тақдирини ўзгартиришга сенинг ҳаққинг йўқ. Иштирок этишинг мумкин, холос. Бировларнинг тақдирини...» Шу зайлда жарроҳлик хонаси очилгунга қадар ўтирибман. Бош жарроҳнинг гапидан сўнг ўзимга келиб, ўрнимдан турдим. У йўлак бўйлаб кетар экан:\n– Уч ойдан кейин тилини операция қиламиз. Ўшанисига иштирок этишингиз мумкин. Тилда бизга нотаниш, майда пуфакчалар пайдо бўляпти, – деди. Кейинги белгиланган сана беморнинг охирги куни эканлигини бу пайтда билмасдим.\nЙўлдаман. Қабристондан бирга чиққан шерикларим мендан анча илгарилаб кетишибди. Кимдир елкамга қўл ташлади. Бош жарроҳ экан. Гапиргим келмади, индамай кетавердим. То уйимга олиб борадиган йўл бошига келгунча шу зайлда юрдик. Бош жарроҳ мен билан хайрлаша туриб шундай деди:\n– Бу сиз билан сўнгги кўришишимиз бўлса керак. Менинг фаолиятим ниҳоясига етди. Энди қайтишим керак.\n– Қаёққа? – сўрадим унинг ҳорғин юзига тикилиб.\nУ гапирмади, фақат кўзлари билан осмонни кўрсатди.\n"http://www.kutubxona.com/wiki/index.php?title=Asliddin_Mustafoev._Fanodagi_chiziq_(hikoya)_/_Kiril&oldid=10841" dan olindi


25 май 2022, Тошкент вақти: 14:14\nЎзбекистон Истеъмолчилар ҳуқуқларини ҳимоя қилиш агентлиги 1 ноябрь куни дори воситаларининг энг юқори чекланган чакана нархлари тўғрисида маълумот берувчи @dorinarx_bot - Телеграм ботни ишга туширди.\nАгентлик шу йўл орқали дорилар нархини назоратда ушлаб туришни режалаштирган.\n“Бот дори воситалари чакана нархларини назорат қилиш мақсадида ишлаб чиқилган. Дори воситасини қидириш учун унинг савдо ёки ХПН кирилл ҳарфларида киритинг”, дейилади бот саҳифасида.\nАхборот тизимига 2 мингдан ортиқ савдо номлари киритилган бўлиб, дори воситасини ҳам халқаро патентланмаган номи, ҳам савдо номи бўйича излаш мумкин.\nОзодликка дориларнинг қимматлаб кетгани борасида мунтазам бир неча бор мурожаатлар бўлган.\nКуни кеча Истеъмолчилар ҳуқуқларини ҳимоя қилиш агентлиги дорилар қимматлигини расман тасдиқлади.\nРасмий маълумотга кўра, айрим дорихоналарда устамалар 20 фоиз ўрнига 93 фоизгача қўлланилгани аниқланган.


Ўзбекистонда нима сабабдан қиммат бўлмаган автомобилларга божлар сақланиб қолинаётганлиги айтилди - Carzone.Uz\nЎзбекистонда 2019 йилнинг 1 январь куни айрим турдаги енгил автомобилларни божхона божига тортиш бўйича янги тартиб ишлаб чиқилмоқда. Бу ҳақда «Podrobno.uz» хабар берди.\nЯнги тартиб айнан қандай автомобилларга тегишли эканлигини Давлат божхона қўмитаси бошқарма бошлиғи ўринбосари Фарруҳ Файзуллаев тушунтириб берди.\n«1 январдан Ўзбекистонда 40 минг АҚШ доллар ва ундан юқори бўлган эквивалент қийматидаги автомобилларги тааллуқли бўлган янги тартиб жорий этилмоқда. Бу янги автотранспорт воситалари бўлиши лозим. «Янги» деганда божхона расмийлаштирувидан ўтказилаётган вақтда ишлаб чиқарилганига икки йилдан ошмаган автомобиллар тушунилади. Улар учун пасайтирилган божхона тўлови қўлланилади», — дейди Файзуллаев.\nУнинг сўзларига кўра, ушбу автомобилларга импорт божи қўлланилмайди, фақат 20 фоиз аксиз солиғи ҳамда 20 фоиз қўшимча қиймат солиғи тўланиши лозим. Божхона тўловларининг умумий ставкаси олиб кирилаётган автомобилнинг 44 фоизини ташкил қилади.\n«Ушбу тоифага кирмайдиган бошқа автомобиллар учун божхона ставкалари ўзгаришсиз қолмоқда. Бутун дунёда ҳар қандай мамлакат маҳаллий ишлаб чиқарувчиларни ҳимоя қилади. Республикада ўрта синфга мансуб автомобиллар ишлаб чиқарилади, GM Uzbekistan бор, янги ишлаб чиқарувчилар билан уларни бозорга олиб кириш бўйича музокаралар олиб борилмоқда. Шу сабабли давлат ўз ишлаб чиқарувчиларини ҳимоя қилади. Шу сабабли ушбу меъёр (импорт божини бекор қилиниши) бизда оммавий ишлаб чиқарилмайдиган премиум-синфдаги автомобилларга нисбатан жорий этилмоқда», — дейди у.\nЯнги қоида Ўзбекистон Президентининг 2018 йил 29 июндаги «Ўзбекистон Республикасининг ташқи иқтисодий фаолиятини янада тартибга солиш ҳамда божхона-тариф жиҳатдан тартибга солиш тизимини такомиллаштириш чора-тадбирлари тўғрисида»ги қарорида кўзда тутилган.


Иқтисодиётнинг реал секторига йўналтирилган кредитларнинг умумий ҳажми 9 ойда 22,7 трлн. сўмдан ошди - www.Voydod.net\nИқтисодиётнинг реал секторига йўналтирилган кредитларнинг умумий ҳажми 9 ойда 22,7 трлн. сўмдан ошди\nРеспублика Марказий банкида банк тизимининг 2013 йилнинг 9 ойидаги фаолиятиякунларига бағишланган мажлиси бўлиб ўтди.\nУнда Вазирлар Маҳкамасининг 2013 йил 18 январдагимажлисида мамлакатимиз Президенти томонидан белгилаб берилган 2013 йилги иқтисодий дастурнинг энг муҳимустувор вазифалари ижроси ҳамда Вазирлар Маҳкамасининг шу йил 22 октябрдаги йиғилишида банк тизими олдигақўйилган вазифалар муҳокама қилинди.\nХусусан, бугунги кунда банк тизимикапиталининг етарлилик даражаси 23,7 фоизни ташкил этди ва у халқаро банк назорати бўйича Базель қўмитаситомонидан қабул қилинган талаб (8 фоиз)га нисбатан 3 баробар юқори бўлиб, 2013 йилнинг 1 октябрь ҳолатига кўрабанклар капитали 6,4 трлн. сўмга етди.\nБанк тизимининг жорий ликвидлик даражасибир неча йилдан буён 65 фоиздан юқори бўлиб, белгиланган минимал даражадан 2 баробардан ҳам зиёдни ташкилэтди.\nБанк активлари ўтган 2012 йилнинг шу даврига нисбатан 30,9 фоизга ўсиб, 39,4 трлн.сўмдан ошиб кетди.\nХалқаро стандартлар асосида самарали банк назоратинингамалга оширилиши, банк ликвидлиги ва активлари сифати устидан доимий мониторинг олиб борилиши мамлакатимизбанкларига етакчи халқаро рейтинг агентликларининг ижобий рейтинг баҳоларини олиш имкониятини берди.\nБу фикримизни жорий йилнинг август ойида «Мудис» халқаро рейтинг агентлиги томониданЎзбекистон банк тизимига кетма-кет тўртинчи йил «барқарор» рейтинг даражаси берилганлиги тасдиқлабтурибди.\nБугунги кунда, республикамизда фаолият кўрсатаётган барча 29 та тижорат банки «Фитч Рейтингс», «Мудис» ва «Стандарт энд Пурс» каби етакчи халқаро рейтингагентликларининг «барқарор» рейтинг баҳоларига эгалар. Уларнинг 27 таси жорий йилнинг ўтган даврида халқарорейтинг агентликлари томонидан берилган рейтинг баҳоларини 2013 йил учун қайта тасдиқлади.\nХусусан, 2013 йилнинг 9 ойида иқтисодиётнинг реал секторига йўналтирилган кредитларнингумумий ҳажми ўтган 2012 йилнинг шу даврига нисбатан 31,3 фоиз кўпайиб, бугунги кунда уларнинг миқдори 22,7 трлн.сўмдан ошиб кетди.\nБанкларнинг инвестиция мақсадларига ажратилган инвестиционкредитлари миқдори ҳам 2012 йилнинг шу даврига нисбатан 1,3 баробар ошиб, 2013 йил 1 октябрь ҳолатига кўрауларнинг миқдори 5,5 трлн. сўмдан ошиб кетди.\nИқтисодий ночор корхоналарнимолиявий соғломлаштириш ва бошқарув механизмларини такомиллаштириш борасида ноанъанавий ёндашувнингамалга оширилиши натижасида тижорат банклари балансига қабул қилинган 123 та иқтисодий ночор корхона ишгатуширилиб, янги стратегик инвесторларга сотилди. Натижада 25 мингдан зиёд қўшимча иш ўринлари яратилди.\nМазкур корхоналар томонидан ишлаб чиқарилган 652,4 млн. АҚШ доллари миқдоридагимаҳсулотлар экспорт қилинди.\nЎзбекистон Республикаси Президентининг кичикбизнесни ривожлантириш учун қулай ишбилармонлик муҳитини яратиш ва тадбиркорликка янада кенг эркинликбериш борасида қабул қилинган фармон ва қарорлари ижросини таъминлаш борасида амалга оширилган кенгкўламли чора-тадбирлар натижасида кичик бизнес субектларига ажратилган кредитлар ҳажми 2012 йилнинг шудаврига нисбатан 1,3 баробарга ошиб, 2013 йил 1 октябрь ҳолатига кўра 5,6 трлн. сўмни ташкил этди.\nЖумладан, микрокредитлар ҳажми 1135 млрд. сўмни ташкил этиб, бу кўрсаткич ҳам 2012 йилнинг шудаврига нисбатан қарийб 1,3 баробарга ошди.\nШунингдек, банклар томонидан ёшларни,айниқса касб-ҳунар коллежлари битирувчиларини тадбиркорлик фаолиятига кенг жалб қилиш, уларнинг бизнеслойиҳаларини молиявий қўллаб-қувватлашга жиддий эътибор бериб келинмоқда.\nХусусан, жорий йилнинг ўтган даврида мазкур йўналишга 108,3 млрд. сўм миқдорида кредитлар ажратилиб,мазкур кўрсаткич ўтган йилнинг шу даврига нисбатан 2,8 баробарга ошди.\nМамлакатимиз банкларининг барқарор ҳолати, банк тизимига бўлган ишончнинг йилдан-йилга ошиши ҳамдааҳоли реал даромадларининг ўсиб бориши аҳоли ва хўжалик юритувчи субъектларининг бўш пул маблағлариниомонатларга жалб қилишнинг мустаҳкам асоси бўлиб хизмат қилмоқда.\nТижоратбанкларининг капиталлашув даражасини янада ошириш, ушбу соҳага хусусий капитални кенг жалб қилиш, ресурсбазасини кўпайтириш борасида амалга оширилаётган ишлар натижасида банкларнинг жами депозитлари миқдорийилдан йилга ошиб бормоқда. Хусусан, ушбу кўрсаткич ўтган йилнинг шу даврига нисбатан 30,7 фоизга ўсиб, бугунгикунда уларнинг миқдори 23,2 трлн. сўмдан ошди.\nҲисобот даврида молиявий хизматлартаркибида, бевосита банк хизматларининг улуши 87,1 фоизни ташкил этиб, бу кўрсаткич ҳам 2012 йилнинг шу давриганисбатан 1,3 баробар ошди. Бу эса, банк тизимини ислоҳ қилиш, аҳоли ҳамда тадбиркорлик субъектларига замонавийбанк хизматлари кўрсатиш сифати ва кўламини кенгайтириш борасида кўрилаётган мақсадли чора-тадбирларнингсамарасидир.\nШу билан бирга, мажлисда банклар томонидан мижозларга замонавийбанк хизматлари кўрсатиш ва улар ишончини янада ошириш борасидаги мавжуд ички имкониятлардан тўлиқфойдаланмаётган айрим тижорат банклари ҳамда уларнинг бўлим ва филиаллари фаолияти кескин танқид қилинди.\nМажлисда 2013 йилни муваффақиятли якунлаш учун банк тизимида амалга оширилиши лозимбўлган устувор вазифалар белгилаб олинди.


Ўғри бўлиб кириб, амир бўлиб чиқди. - Mehrob.uz\nМақолалар access_time16-январ 2019, 15:58\nБир куни бойлик, меҳр, муҳаббат, қувонч тўрталаси ўзаро жам бўлиб ўтирса,…\nМақолалар access_time27-май 2019, 01:55\n1. Ният. Закотнинг тўғри бўлиб Закот ўрнига ўтиши учун энг муҳим шарт…\nСуюкли куёвтўрага мактуб\nМақолалар access_time3-июль 2019, 09:42\n1. Уйдан чиқаётганда аёлинга: “яхши қолинг”, деб чиқ.…\nЎғри бўлиб кириб, амир бўлиб чиқди.\naccess_time31-октябрь 2017, 14:31 visibility2316\nКимга берсам экан, кимга? Ёлғизгина қизимни кимга турмушга берсамикан? Подшоҳ ҳар куни кечаси тахти устида сукут қилиб, узоқ вақт тафаккур қиларди. Қизимнинг келажаги, унга муносиб бўлган йигит, менинг азиз куёвим...\nБир кеча вазирни чақирди. Унга бугун тунда масжидга бориб уйқудан ибодат ва муножотни устун қўядиган бирор йигит бўлса топиб келишини буюради.\nИшлари юришмаган бир ўғри шу кеча қасд қилиб масжиддан бирор жўяли нарса ўғирлагани киради. Ўғри масжидни қулфланганини кўриб, девордан ошиб ичкарига киради. Қўлга илинадиган нарса топаман деб қўли билан пойпослаётган бир вақтда кимдир эшикни очаётганини эшитиб қолади. Энди нима қилади. Ҳайрон бўлиб қолди. Ўзини гўё намоз ўқиётган қилиб кўрсатди.\nВазир ёрдамчилари билан эшикни очишди. Қарасалар бир йигит намоз ўқияпти. Буни қарангга! Субҳаналлоҳ! Намозга бўлган муҳаббатнинг кучлилигидан, эшикни берклигини кўриб бу йигит девордан ошиб ўтибди. Ўғри қўрққанидан намозни тугатиб, янгисини бошларди. Уни кузатиб турганлар эса йигитнинг тақвоси, ибодатига лол қолиб, тасаннолар айтишарди. Охири намозни тугатгач уни саройга олиб кетдилар. Ўғри нималар бўлаётганига тушунмади. Хаёлида уни кимдир кузатиб қабиҳ ишидан хабар топган, деб ўйлади.\nСаройга етиб боришгач, вазир бўлган ишларни ҳаммасини подшоҳга етказди. Йигитни қизи ва подшоҳлигига муносиб деб билди.\nПодшоҳ режасини йигитга баён қилди. Йигит қулоқларига ишонмади. Наҳотки эшитганлари рост бўлса... Бошини қуйи солди. Хижолат бўлди. Ичида ўзига - ўзи: «Эй Худо! Ёлғондан, сохта ўқиган намозим сабабидан мени валиаҳд қилдинг, подшоҳнинг қизини насиб қилдинг. Агар намозимни имон, ишонч, ихлос билан ўқисам қандай мукофотларкинсан...»


Redmi Note 4 – яхши ва арзон смартфон ҳаммага етади! - Terabayt.Uz\nRedmi Note 4 – яхши ва арзон смартфон ҳаммага етади!\n2015 йилнинг ноябрида Xiaomi ўзининг Redmi Note 3 смартфонини чиқарди, орадан икки ой ўтиб эса унинг яхшиланган – Pro версиясини тақдим этди. Ўтган йилнинг августига келиб эса Redmi Note 4 ҳам чиқарилди. Моделларнинг бунчалик тез янгиланиши компания учун фойдали бўлармикан – харидор эндигина битта смартфонга кўникканида, дарров кейингиси чиқиб турса… Деярли олдингисидек, лекин сал яхшироқ.\nХўш, Redmi Note 4 модели ўзининг яхши танилган «аждоди»дан нималари билан фарқ қилади? Уни етилиб улгурган, десак бўладими? Бугун шуларга бир назар соламиз.\nXiaomi Redmi Note 4’нинг техник хусусиятлари:\nЭкран: IPS, 5,5″, 1920×1080, 401 ppi, мультитач;\nПроцессор: ўн ядроли, 64 разрядли MediaTek Helio X20, 2,1 ГГц частотада ишлайди;\nГрафик тезлатгич: Mali-T880 MP4;\nОперацион тизим: MIUI 8 интерфейсидаги Android 6.0 Marshmallow;\nТезкор хотира: 2 ГБ;\nИчки хотира: 16 ГБ;\nАлоқа: GSM: 850/900/1800/1900 МГц || UMTS: 850/900/1900/2000/2100 МГц || LTE: 1, 3, 5, 7, 38, 39, 40, 41;\nSIM-карта: Nano-SIM+Micro-SIM, Dual SIM Dual Standby (DSDS);\nСимсиз интерфейслар: Wi-Fi 802.11 a/b/g/n/ac; Bluetooth 4.2 LE; ИҚ-порт;\nКамералар: асосий – 13 Мп (фазали автофокус, икки тусли LED-чақноқ); олд камера – 5 Мп;\nДатчиклар: ёруғлик, яқинлашув батчиклари, акселерометр, гироскоп, компас, бармоқ изи сканери;\nАккумулятор: 4100 мАч, олинмайдиган;\nЎлчамлари: 151x76x8,3 мм;\nВазни: 175 грамм.\nЎрами ва жамланмаси\nЖамланмасига смартфоннинг ўзи билан бирга икки амперли қувватлаш адаптери, Micro-USB кабели, SIM-слотни чиқариш игнаси ҳамда ҳужжатлар тўплами киради.\nБуларнинг барчаси оқ картондан ясалган, Xiaomi девайсларига мос ихчам қутига солинган.\nҚанчалик ғалати туюлмасин, Redmi Note 4 ўзининг туркумидаги битта олдинги Note 3 моделининг эмас, балки Redmi Pro флагман смартпэдининг дизайнини ўзлаштирган. Бу икки қурилма орада бир ойлик фарқ билан бозорга чиқарилди ва худди эгизакларга ўхшайди. Ҳар иккалови чеккалари силлиқланган яхлит металл корпусга эга; юқори ва пастки қисмида эса пластик қисмлари бор. Иккаласида ҳам динамик тирқишлари бир хил.\nRedmi Pro фақат қўш камераси ҳамда «Уйга» тугмачасининг сенсор эмас, балки ҳақиқий моддий тугмача эканлиги билан фарқланади. Шундаям унинг иккинчи камераси худди Redmi Note 4 моделидаги бармоқ изи сканери ўрнида жойлашган.\nRedmi Note 4 уч хил тангда савдога чиқарилган: кумушранг (олд панели оқ), тўқ кул ранг (олд панели қора) ва тилларанг.\nXiaomi ўзининг бу девайсининг қўлда қулай ўрнашувига жуда эътибор берган. Яхлит металл корпусни букишга уринсангиз ҳам қийшаймайди ва ғичирламайди.\nСмартфон етарлича оғир – ўлчамлари йириклиги ҳамда корпус материали металл эканлиги натижаси. Хусусан, материали яна бир марта таъкидлашга арзийди – у анчагина қалин ва сифатли алюминийдан қуйилган. Агар солиштириш учун бундан кейин қўлингизга Redmi Note 3 олсангиз, фарқи яққол сезилади: унинг сиртидаги металл юпқароқ, қўлга совуқ ботмайди.\nXiaomi Redmi Note 4 смартфони 5,5 дюйм диагоналга эга IPS-матрица билан жиҳозланган. Дисплей сифати 1920х1080 пикселли, пикселлар зичлиги – 401 ppi.\nДисплейнинг сенсори бир вақтнинг ўзида 10 тагача тегинишларни сеза олади. Экран силлиқланган 2,5D ҳимоя ойнаси билан қопланган ва унга сифатли олеофоб қоплама ўрнатилган – бармоқ изи қолмайди.\nСмартфон Xiaomi компаниясининг ишланмаси – MIUI 8 интерфейсли Android 6.0 Marshmallow бошқаруви остида ишлайди. Прошивка кўп тилли, унда рус тили ҳам бор.\nШунингдек, кўпчилик Хитой смартфонларидан фарқли равишда, бу прошивкада Google Play ҳам ўрнатилган. MIUI тизимида Android учун характерли бўлган алоҳида иловалар менюси йўқ. Барча иловалар бевосита иш столларида жойлашади. Иш столларининг сони чекланмаган, бироқ уларни варақлаб ўтиришни истамасангиз, иловаларни жилдларга жойлаб чиқиш имкони мавжуд.\nXiaomi одатда чипсет танлашда бирор қатъий сиёсат тутмайди – турли гаджетларида Qualcomm процессорларидан ҳам, MediaTek чипларидан ҳам фойдаланаверади. Масалан, Note 3 аввалига MediaTek платформасида чиқарилган, орадан бир неча ой ўтгач тақдим этилган Pro-версияси эса Qualcomm чипсети ўрнатилган.\nNote 4 эса ўн ядроли 64 разрядли MediaTek Helio X20 чипсети билан жиҳозланган, у 2,1 ГГц частотада ишлайди. Тақдимот маросимида таъкидланганидек, гаджетнинг самарадорлиги Note 3’га нисбатан 62 фоизга юқори, қувват сарфи эса уникидан 30 фоизга кам.\nRedmi Note 4 смартфонида графика учун тўрт ядроли Mali-T880 MP4 тезлатгичи жавобгар. Девайснинг тезкор хотираси 2 ГБ, ички хотираси эса – 16 ГБни ташкил этади. Бироқ смартфон соҳиби мазкур доимий хотиранинг 11 гигабайтга яқин қисмидан фойдалана олади. Тўғри, гаджетга 128 ГБгача ҳажмли MicroSD картасини қўйиш мумкин, аммо SIM-карталардан бирининг ўрнига. Шунингдек, Redmi Note 4’нинг яхшиланган – 3/64 ГБлик талқини ҳам мавжуд. Умуман, кейинчалик унинг бошқа процессор ўрнатилган талқинлари ҳам чиқарилган.\nAnTuTu бенчмаркида синтетик тест натижасида бу қурилма 81604 балл олган. 3D Mark ҳамда GeekBench 4 натижалари билан қуйидаги скриншот орқали танишиш мумкин.\nNote 4 моделининг асосий камераси 13 мегапикселли модулга эга. Смартфон тақдимотида айтилганига кўра, бу – OmniVision компаниясининг энг сўнгги сенсорларидан биридир. Беш линзали объектив f/2.0 апертурага эга. Камеранинг сифатли сурат олишига фазали автофокус тизими ҳамда икки тусли ёруғлик-диодли чақноқ ёрдам беради. Олд камера 5 мегапикселли бўлиб, объектив апертураси – f/2.0.\nҚуйидаги суратлар асосида камера имкониятларига баҳо беринг.\nАсосий камера рангларни яхши қабул қилади, экспозицияда адашмайди. Шу боис ҳам табиий ёки сунъий ёруғлик етарли бўлган шароитда сифатли, майда-чуйдасигача батафсил суратга олади. Лекин ёруғлик етарли бўлмаган вазиятларда расмларда «шовқин»лар сезилади, майда деталларни фарқлаш қийинлашади.\nОлд камера сифати ҳам ўзига яраша – яхши ёритилган ҳолларда сифатли расмлар олади.\nNote 4 смартфонида SIM-карталар учун иккита (Nano ва Micro) слот мавжуд. Унинг радиомодули LTE Cat. 6 тармоқларида ишлашга қодир, уларда маълумот узатишнинг назарий тезлиги 300 Мбит/с.гача етади.\nСмартфон икки диапазонли (2,4 ГГц ва 5 ГГц) Wi-Fi 802.11 a/b/g/n/ac модулига эга. У Wi-Fi Hotspot, Wi-Fi Direct ҳамда Wi-Fi Display технологияларини қўллаб-қувватлайди.\nXiaomi’нинг мазкур гаджети 4.2 LE версиясидаги Bluetooth технологиясига эга. Шунингдек, Также Redmi Note 4 инфрақизил порт билан ҳам жиҳозланган бўлиб, масофадан бошқарув учун универсал пульт вазифасини ўтай олади. Бунинг учун қурилмага махсус MI Remote иловаси бошиданоқ ўрнатилган.\nRedmi Note 4 моделига 4100 мА/соат сиғимли, олинмайдиган аккумулятор ўрнатилган. Ўз жамланмасида келган икки амперли қувватлаш қурилмаси орқали батареяни 2 соату 20 дақиқада тўлдириш мумкин.\nAnTuTu Tester бенчмарки бу смартфоннинг автономлигини, яъни қувватлашсиз ишлаш давомийлигини 9215 баллга баҳолаган. Бу эса ўртача кўрсаткичлардан икки карра юқори, деганидир.\nRedmi Note 4 моделини, айримлар фикрича, «Redmi Note 3 Pro Pro» деб номласа ҳам бўлаверарди, чунки у ўз аждодидан кам фарқ қилади. Тўғри, унинг корпуси сифатлироқ ва процессори бақувватроқ, илғор версиясида хотира ҳажмиям каттароқ (Note 3’да 32 ГБ бўлса, бунда 64 ГБ).\nУмуман олганда, Note 4 – Xiaomi’нинг навбатдаги хит маҳсулоти. Ахир, бундай паст нархга бу қадар юқори хусусиятларга эга смартфонни ҳар кми ҳам таклиф қилавермайди-да!\nXiaomi Redmi Note нархига келсак, уни пойтахтимиздаги «Малика» савдо маркази дўконларида 1 380 000 (ёки 165 ш.б.) эвазига харид қилиш мумкин. Агарда Aliexpress орқали буюртма берадиган бўлсангиз, смартфон сизга 134.99 АҚШ долларига тушади.\nNote 4 – Xiaomi’нинг навбатдаги хит маҳсулоти. Ахир, бундай паст нархга бу қадар юқори хусусиятларга эга смартфонни ҳар кми ҳам таклиф қилавермайди-да!\nasaxiy.uz 2,2 млн Сотиб олиш\n«Малика» савдо маркази 1.3 млн Сотиб олиш\nяхлит металл корпус\nбармоқ излари сканери\nтезкор қувватлаш технологияси йўқ\nгибрид бўлмача (ё хотира флешкаси ёки сим-карта қўйиш керак)\n#Redmi #Redmi Note #Redmi Note 4 #Xiaomi #арзон #арзон смартфон


ОТМларда эскича журнал ва рейтинг дафтарчадан воз кечилади | Qalampir.uz\nОТМларда эскича журнал ва рейтинг дафтарчадан воз кечилади\nЖамият\t15 Ноябрь 16:27 2186\nЭнди Ўзбекистон олий таълим тизимида журнал, рейтинг дафтарча қоғоз кўринишда бўлмайди. Талаба гувоҳномаси ҳам ID картага ўтказилади. Бу ҳақда Олий ва ўрта махсус таълим вазири Абдуқодир Тошқулов жорий йилнинг 13 ноябрь куни бўлиб ўтган видеоселектор (йиғилиш)да маълум қилди.\n“Ўзбекистон олий таълим тизимида журнал, рейтинг дафтарча қоғоз кўринишда бўлмайди. Бугундан ректорлар бу ишга киришиши керак. Талаба гувоҳномасини ҳам ID картага ўтказиш ва унда барча маълумотлар сақланиши бўйича бюджет лойиҳаси ҳам муҳокамада ҳозир”, дея таъкидлади Абдуқодир Тошқулов.\nШунингдек вазир видеоселектор давомида асосий эътиборни олий таълим тизимини рақамлаштириш масаласига қаратди. Айни вақтда “Hemis” ахборот дастури ишга туширилгани ва у орқали маъмурий, ўқув, илмий, молиявий йўналишлар бўйича барчаси рақамлаштирилишини айтди.\n“Дунё тажрибасидаги каби тизим рақамлаштирилса, инсон омили минималлаштирилса, коррупция бўлмайди. Рақамлаштириш очиқлик, шаффофлик, адолатни беради, вақтни иқтисод қилади, энг муҳими харажатни қисқартиради”, дейди Олий ва ўрта махсус таълим вазири.\nУ шунингдек, хорижлик ҳамкасблари олдида уялиб қолаётганини ҳам алоҳида таъкидлади.\n“Мен ҳозир хорижлик ректор ҳамкасбимиз олдида "буни энди қилаяпмиз" дейишга уялаяпман. Бу 10−15 йил олдин Европа, Ғарбда, Шарқда қилинган нарса. Лекин ҳечдан кўра кеч”, дея қайд этди Абдуқодир Тошқулов.\n26 Ноябрь 13:02 54947\n27 Ноябрь 19:00 41678\n26 Ноябрь 11:11 41271\n27 Ноябрь 11:27 40492\n28 Ноябрь 13:57 33551


Годин ортга қайтмайди\n3 май, 2020, 13:21\nТеглар:Диего Годин | Атлетико | Интер\nУ буни очиқ айтди.\n“Интер” ҳимоячиси Диего Годин яна “Атлетико”га қайтиши мумкинлигини инкор этди. Гап шундаки, “матрасчилар” бош мураббийи Диего Симеоне жамоа ҳимояси заифлашгани боис Годинни ортга қайтармоқчилиги ҳақида хабарлар тарқалган эди.\n“Кўп одамлар бу ҳақда мендан сўрашди, лекин “Атлетико” энди ортда қолди. Бу менинг спортчилик фаолиятимдаги энг зўр давр бўлган. Ҳар ҳолда ҳозирча шундай.\nМенинг “Атлетико”даги вақтим тугади ва мен бошқа саҳифани очдим. Мен футболчи сифатида у ерга бошқа қайтмайман, бу аниқ. Лекин ҳамиша “Атлетико”нинг мухлиси бўлиб қоламан”, - дейди уругвайлик футболчи.\nДиего Годин 2019 йилнинг ёзида “Интер”га эркин агент сифатида кўчиб ўтган эди.\n"Интер" футболчиси АПЛга кетмоқчи